qundao/data-zh-poetry huggingface dataset:
宫词一百首（并序）（录五十首）·其三十六
作者：王叔承
朝代：明

梨园歌断万花天，风雨寒铃忆旧筵。怪得人间传秘曲，江南春老李龟年。
宫词一百首（并序）（录五十首）·其三十四
作者：王叔承
朝代：明

风流阵罢更迷藏，偷入离宫伏御床。却向紫薇深处觅，眼花搴着圣人裳。
宫词一百首（并序）（录五十首）·其九
作者：王叔承
朝代：明

十五传歌隶太常，寿阳公主教新妆。朝来试弄琅玕笛，零落梅花玳瑁床。
宫词一百首（并序）（录五十首）·其二
作者：王叔承
朝代：明

紫翠阴阴斗草堤，柳风淡荡舞衣吹。众中独有宜男草，嬴得金钗百子池。
宫词一百首（并序）（录五十首）·其二十
作者：王叔承
朝代：明

枝头点点送纤霞，翠阁临春锁丽华。十月冰霜满京国，宫人争唱《后庭花》。
宫词一百首（并序）（录五十首）·其二十一
作者：王叔承
朝代：明

玉漏声寒夜色虚，按残宫籍幸来疏。当时御辇迎欢日，曾向芭蕉叶上书。
宫词一百首（并序）（录五十首）·其二十七
作者：王叔承
朝代：明

上巳春回太液池，天青水碧晚妆迟。一痕初月垂芳树，学得纤纤新黛眉。
宫词一百首（并序）（录五十首）·其二十三
作者：王叔承
朝代：明

掖庭清晓降神仙，争贺青阳太子笺。报出阁门分内赐，满朝皆得洗儿钱。
宫词一百首（并序）（录五十首）·其二十九
作者：王叔承
朝代：明

山色移青入画眉，绮疏春旭寄幽思。蜀藤新进松花纸，临出曹娥江上碑。
宫词一百首（并序）（录五十首）·其二十二
作者：王叔承
朝代：明

圣人嘉礼诏亲农，万国元年开景龙。内侍半天传玉册，百花深处见昭容。
宫词一百首（并序）（录五十首）·其二十五
作者：王叔承
朝代：明

复道冥冥绣户扃，灯花落尽曙烟青。春寒肯怨鸾衾薄，暗拂朱帘望小星。
宫词一百首（并序）（录五十首）·其二十八
作者：王叔承
朝代：明

盈盈红玉晚妆新，静倚菱花自写真。一片青霞生袜底，满宫传是洛妃神。
宫词一百首（并序）（录五十首）·其二十六
作者：王叔承
朝代：明

六院诸姨献宝新，天家生日幸宜春。凤衫噀熨蔷薇露，晓进龙床喜称身。
宫词一百首（并序）（录五十首）·其二十四
作者：王叔承
朝代：明

江南江北锦帆来，妾自商歌妾自哀。百曲迷楼春不住，杨花飘荡李花开。
宫词一百首（并序）（录五十首）·其五
作者：王叔承
朝代：明

碧尘缕缕暗香沟，湘簟空床萤火流。梧叶一窗眠未得，月明秋水听《凉州》。
宫词一百首（并序）（录五十首）·其五十
作者：王叔承
朝代：明

入宫犹自服胡麻，一尺红绡写法华。落尽苑花空是色，藕丝轻履踏春霞。
宫词一百首（并序）（录五十首）·其八
作者：王叔承
朝代：明

何处文星动帝庐，却怜狗监荐相如。汉王亲御蓬莱殿，夜半烧灯读《子虚》。
宫词一百首（并序）（录五十首）·其六
作者：王叔承
朝代：明

入宫新拜大长秋，歌舞平阳夜不休。一曲春声低按拍，御前飞坠玉搔头。
宫词一百首（并序）（录五十首）·其十
作者：王叔承
朝代：明

曙色参差杨柳东，额头花片点新红。思君梦落巫山雨，怪底黄门问守宫。
宫词一百首（并序）（录五十首）·其十一
作者：王叔承
朝代：明

绿云细草湿红巾，御酒倾霞欲醉春。试奏教坊新羯鼓，内园初赛百花神。
宫词一百首（并序）（录五十首）·其十七
作者：王叔承
朝代：明

桑子青青雨压枝，宫蚕老尽簇银丝。侍儿擘破双蛾茧，肠断西窗有所思。
宫词一百首（并序）（录五十首）·其十三
作者：王叔承
朝代：明

枌榆春社斗鸡回，鄠杜朱旂夹道开。寒食宫愁消未尽，夜棋弹过水晶台。
宫词一百首（并序）（录五十首）·其十九
作者：王叔承
朝代：明

氤氲水殿荡朝阳，夜涨桃花锦水香。珍鸟千行看不禁，自将金弹打鸳鸯。
宫词一百首（并序）（录五十首）·其十二
作者：王叔承
朝代：明

桃花飞雨腻青堤，万马骄嘶锦障泥。韨罢温泉仙跸晚，彩云狼籍霸陵西。
宫词一百首（并序）（录五十首）·其十五
作者：王叔承
朝代：明

碧眼胡儿细剪毛，大宛宝马贡天槽。殿前却奏长城曲，苜蓿秋风紫燕骄。
宫词一百首（并序）（录五十首）·其十八
作者：王叔承
朝代：明

紫燕双飞花雨香，青泥春老堕雕梁。不知天外乌衣国，可似宫中别恨长。
宫词一百首（并序）（录五十首）·其十六
作者：王叔承
朝代：明

樱桃才熟报君王，万点娇含紫玉浆。未及寝园春荐去，沉香亭北已先尝。
宫词一百首（并序）（录五十首）·其十四
作者：王叔承
朝代：明

太平天子猎长杨，羽骑千群晓臂苍。金簇雕弓亲射虎，击鲜先赐月氐王。
宫词一百首（并序）（录五十首）·其四
作者：王叔承
朝代：明

别苑东风报牡丹，传宣晓出望春门。惜芳却覆黄罗帕，护取花王待至尊。
宫词一百首（并序）（录五十首）·其四十
作者：王叔承
朝代：明

傀儡那能识幸姬，含情流盼向天帷。也知歌舞偏怜色，何事君王怒偃师。
宫词一百首（并序）（录五十首）·其四十一
作者：王叔承
朝代：明

卿云缥缈覆长安，仙仗凌霄颂百官。芝草忽生涵德殿，昭仪捧出侍臣看。
宫词一百首（并序）（录五十首）·其四十七
作者：王叔承
朝代：明

长宵无奈玉床寒，结得中官姊妹欢。暗赠流苏双凤带，叮咛莫遣外家看。
宫词一百首（并序）（录五十首）·其四十三
作者：王叔承
朝代：明

朝元阁上翠烟横，太乙坛前白露明。曾侍上皇供法曲，蹋歌犹带步虚声。
宫词一百首（并序）（录五十首）·其四十九
作者：王叔承
朝代：明

诏点伶官又采诗，谱翻奇调学来迟。新词半是龙标尉，舞向歌前合《柘枝》。
宫词一百首（并序）（录五十首）·其四十二
作者：王叔承
朝代：明

一见君王认未真，依稀聊记梦中身。闲窗试作丹青像，阿监惊看拜圣人。
宫词一百首（并序）（录五十首）·其四十五
作者：王叔承
朝代：明

络纬啼秋梧月深，碧纱描粉绣观音。女僧闻作盂兰会，乞假中元施宝簪。
宫词一百首（并序）（录五十首）·其四十八
作者：王叔承
朝代：明

家本邯郸歌舞仙，龙袍从猎并金鞯。玉颜恰与天颜似，忽误将军跪马前。
宫词一百首（并序）（录五十首）·其四十六
作者：王叔承
朝代：明

一拜昭容便直庐，丝纶窈窕自唐虞。十年独视通天草，彩笔含春落玺书。
宫词一百首（并序）（录五十首）·其四十四
作者：王叔承
朝代：明

学士风流女秘书，五姬更进尚宫除。君王莫得虚临幸，妾在彤帏注起居。
宿丝溪
作者：王叔承
朝代：明

莺啼花落过江南，溪上人家尽浴蚕。无奈罗敷春欲老，隔桑红袖把青篮。
将渡江访戚世秀阻风云阳道中作
作者：王叔承
朝代：明
体裁：古风

大江何茫茫，晨风飒已夕。故人如浮云，可望不可即。有梦亦须臾，寤言转悽恻。生别时易徂，一日三秋隔。袖中怀素书，零落馀纸墨。区区方寸心，相看皎犹昔。
少年行
作者：王叔承
朝代：明

千金宝剑万金装，笑掷胡姬绿酒床。醉跃紫骝呼侠客，东风吹入斗鸡场。
巴西估悼同行刘客
作者：王叔承
朝代：明

巴西估，嗟何苦。大妻生大儿，随娘住陇西。小儿随小娘，巴西爷自将。八月卖茯苓，携儿下金陵。痁痢六月归，埋骨芜湖汀。爷年六十九，儿年十三四。不知异母兄，肯念同爷弟。买棺不必贵，买贵伤儿财。费少用或多，剪纸烧钱灰。魂灵报汝母，先归滟滪堆。儿归来，儿归来。
席上戏赠益卿幼子虎儿
作者：王叔承
朝代：明

怪是虎头痴，生儿复虎儿。三年声壮伟，二尺骨权奇。见客能觞酒，搴余问草诗。风尘来燕颔，尔辈已堪疑。
席上陈稚登抱幼弟桂郎向余看月
作者：王叔承
朝代：明

陈郎谐父执，往往诵余诗。抱弟灯前舞，调人学语时。笑看明月桂，知是宁馨儿。若有羊家练，淋漓醉墨遗。
扬州歌四首
作者：王叔承
朝代：明

二十四桥边，当垆谁可怜。妆成窥容坐，不奈数青钱。东家女十三，西家女十五。夜半搴娘啼，嫁与并州估。罗衣束素云，绣履裹纤玉。低回不自前，含娇灭华烛。
扬州歌四首·其一
作者：王叔承
朝代：明

二十四桥边，当垆谁可怜。妆成窥容坐，不奈数青钱。
扬州歌四首·其三
作者：王叔承
朝代：明

罗衣束素云，绣履裹纤玉。低回不自前，含娇灭华烛。
扬州歌四首·其二
作者：王叔承
朝代：明

东家女十三，西家女十五。夜半搴娘啼，嫁与并州估。
扬州歌四首·其四
作者：王叔承
朝代：明
体裁：五言绝句

大艑银万箱，广场盐万廪。峨峨虬髯商，日簇红儿饮。
扬州歌四首·其四
作者：王叔承
朝代：明

大银万箱，广场盐万廪。峨峨虬髯商，日簇红儿饮。
新凉
作者：王叔承
朝代：明

新凉树杪来，风色动衔杯。檐晚蜓蜻挂，篱晴蛱蝶回。一溪秋水到，满屋豆花开。无限江南意，吴歌醉懒裁。
晓过八坼
作者：王叔承
朝代：明

残星点点照船明，敲石寒炉曙火生。推枕坐看江市过，梦中听得卖鱼声。
晚渡西湖
作者：王叔承
朝代：明

西湖宜晚渡，趁得采莲船。越女娇吴客，搴衣再索钱。
月夜下桐江闻孤雁
作者：王叔承
朝代：明

烟月满江渔火寒，一声孤雁下芦滩。隔天总有家书到，水碧山青不耐看。
月夜宿西湖大佛头寺
作者：王叔承
朝代：明

秋湖皎皎月泠泠，听罢渔歌酒欲醒。试问秦皇放船处，白云深锁佛头青。
月夜晋陵酒家
作者：王叔承
朝代：明

晋陵明月酒家胡，百斛荼綍不论沽。可道江南春色早，美人十四已当垆。
有调
作者：王叔承
朝代：明

相思回梦入青扉，隔夜红绡月色微。巫峡行云含雨出，章台折柳带春归。颦开镜里新沾黛，笑拂床头旧舞衣。怪得莺莺憔悴死，鸳鸯花下又双飞。
汨罗潭吊屈原
作者：王叔承
朝代：明

楚山迸断楚水寒，灵均死作青琅玕。酒星西堕吊冤魄，白云乱点秋江兰。兰花娇掇湘夫人，竹枝细奏云中君。吴钩拂潭潭喷雪，碧空孤雁流斜曛。衡岳为几，洞庭为杯。羞鵩酿酒，三酹楚材。霞开薜荔梦欲落，月出芙蓉魂忽来。鸾车翠旌飒如雨，星冠玉衣姣犹女。女媭扬灵宋玉啸，惨澹《离骚》映江渚。含悲投我辛夷簪，北斗回杓振南吕。苍梧冥冥帝何许，鬼火青青髑髅语。上官子兰生不人，荆王客死飘游尘。孤臣荒冢是鱼腹，明珠怒发骊龙鳞。逆鳞难批光易晕，七窍之心翻自殉。魍魉狐狸何代无，万古苍天不堪问。自君骚破潇湘天，词人，蠹鱼萤火浮残编。功名千态空言久，二仪七曜更相寿。狱中易亦穷愁书，六经晚激东归叟。扬雄赋反骚，徐卿复反反。是非靡定端，尽付葡萄盏。君也独醒吾独醉，远游且学神仙蜕。醉来一曲《沧浪歌》，天公其奈渔郎何。
济之怪余久归赋杂言解嘲二首
作者：王叔承
朝代：明

白绩含闺怨，吴蚕五月空。但知桑叶绿，不识茜花红。梁鸿无好兴，归及采桑时。愧汝张京兆，朝朝画翠眉。
济之怪余久归赋杂言解嘲二首·其一
作者：王叔承
朝代：明

白绩含闺怨，吴蚕五月空。但知桑叶绿，不识茜花红。
济之怪余久归赋杂言解嘲二首·其二
作者：王叔承
朝代：明

梁鸿无好兴，归及采桑时。愧汝张京兆，朝朝画翠眉。
清明日游新城观音祠
作者：王叔承
朝代：明

一百六日春正浓，江村片水桃花通。兰桡双飞柳底灭，船头细草摇轻红。女郎祠前美人集，骄春粉黛花神泣。小姑倚嫂姊将妹，佛香惹袖朝云湿。竞舍金钗铸善财，笑打流莺映花立。等闲倾尽吴儿国，玉骢仿佛酒无色。百年日日宜清明，昨日无端送寒食。眼前色界非非天，烟花梦断空遗钿。青原寡妇哭何事，日暮东风吹纸钱。
渡江望金焦忆往岁与商任叔陆伯玉游兹来陆归商死矣感而有述
作者：王叔承
朝代：明

忽破风尘梦，凄然感旧游。山川来往处，生死别离愁。沙雁青斜照，江豚黑上游。乾坤汝南北，无限此生浮。
游观音岩燕子矶因感梁王达磨故事
作者：王叔承
朝代：明

观音高阁迥岩扉，客酒凭陵燕子矶。山带石城孤寺立，潮平江国乱帆飞。故宫木叶空金碗，荒渡芦花失宝衣。我亦乘风欲西逝，少林秋老白云归。
烂溪采珠歌
作者：王叔承
朝代：明

吴江之东双烂溪，日南合浦不足奇。采来溪蚌大于斗，明珠历历开光辉。炯如银河堕片月，群星错落流璇玑。绿珠含笑胡僧叹，走盘五色西摩尼。遂令长溪作宝市，竞抛禾黍穿沙泥。老渔泅波似野獭，儿童出没犹鸬鹚。岂无一人二人死，藏珠剖腹心相宜。粒珠可换米百斛，朝耕夕耨良苦为。是岁山西天雨黍，陇西地震山崩移。江南大旱珠岂无，金多谷少宁充饥。愚民易愚哲人惧，笑倚斜阳坐溪树。莫得良农半化渔，明年蚬蛤皆堪虑。
王元方见寄家绣达磨作
作者：王叔承
朝代：明

王家闺绣通仙灵，飞针走线惊丹青。渡江达磨更奇绝，五文细洒朱衣明。芦花一枝带烟色，拳胡蹙蹙悬双睛。晴光荧荧衣欲举，左看右看皆如生。草堂忽堕彩云片，秋空突降西天僧。飘足江心破江水，回首双峰夹骡尾。生平好佛失真佛，咄哉梁王真饿鬼。佛家变化不可测，一丝半缕皆灵宅。陡觉神游葱岭天，依然影落嵩山壁。
王元美分守浙西书来谓乌程酒浊如泾水黑若油也戏为解嘲
作者：王叔承
朝代：明

试问乌程第一篘，醉仙翻作酒家羞。三千年上探星海，未必黄河是浊流。
画眉
作者：王叔承
朝代：明
体裁：七言绝句

隔枝幽鸟响笙簧，一断清音一举觞。绝胜花边催羯鼓，乱峰烟月半斜阳。
益卿简寄家兄酒钱志感
作者：王叔承
朝代：明
体裁：五言绝句

异姓怜兄弟，天涯寄酒钱。急难那得汝，我愧鹡鸰篇。
看梅后从太湖出吴江归烂溪一路桃花盛开口占纪兴
作者：王叔承
朝代：明

千岩古树几浮槎，数尽寒英起暮霞。百曲清溪归亦好，五湖春水遍桃春。
石湖小天台同陆生施生兄弟
作者：王叔承
朝代：明

石桥流水碧生凉，潭树垂阴百尺长。一片晚霞生谷口，羽衣如在赤城梁。
石鼓歌
作者：王叔承
朝代：明

呜呼！仓颉莽千古，即生史籀亦尘土。太学之东孔庙门，何得乾坤留石鼓。奇珍岁久魂离魄，古文断落增艰涩。野禽剥藓枯皮苍，山虫蚀土朽骨白。日照犹看星斗移，雨来恐有龙蛇出。当年此鼓流陈仓，骆驼欲载周文章。贵如郜鼎宜在庙，祭酒却谓韩生狂。后遭郑馀稍显异，宋家始能归大梁。黄金填字石所丑，靖康离乱鼓北走。埋没胡尘二百年，或落农家舂作臼。文皇有意置成均，敕使鬼神永诃守。我曾扪读慨夙怀，长揖宣尼洒杯酒。周宣昔狩岐阳时，籀文烂漫天王辞。石鼓隐见不可测，佛龛遗字争传奇。大篆分流及蔡氏，作者日下江河毕。峄山火迸秦王石，世间墨本空枣梨。钟王亦似涉靡丽，忽瞻石鼓兴惭悲。时乎通变圣不免，工正我吾皆其微。但愿君王重吉甫，朝廷再树中兴碑。
竹枝词
作者：王叔承
朝代：明

月出江头半掩门，
待郎不至又黄昏。
深夜忽听巴渝曲，
起剔残灯酒尚温。
竹枝词十二首
作者：王叔承
朝代：明

月出江头半掩门，待郎不至又黄昏。夜深忽听巴渝曲，起剔残灯酒尚温。白帝城高秋月明，黄牛滩急暮潮生。送君万水千山去，独自听猿到五更。一从荡子客长干，怕说风波五百滩。忽接家书心暗喜，更于封外写平安。阴阴桃李晚妆迟，万里桥头叫子规。拜月归来人语静，金钗失在竹廊西。青桑老尽茜花开，新妇看蚕婆不来。织得西川宫样锦，机头先与小姑裁。杨柳青青酒店门，阿郎吹火妾开樽。千金卖得文章去，不记当时犊鼻裈。兰桡小小叶为船，荡漾红妆下锦川。泪落清波君不见，秋风吹老并头莲。生年十五棹能开，那怕瞿唐滟滪堆。郎今晒网桃花渡，奴把鲜鱼换酒来。点点流萤送落花，春风寂寞断琵琶。人来寄与菖蒲叶，说是成都造纸家。白盐生井火生畬，女子行商男作家。撞布红衫来换米，满头都插杜鹃花。绿酒娟娟白玉瓶，酴絪花发语猩猩。《竹枝》歌断人无那，十二峰头暮雨青。避人低语卜金钱，侵晓焚香拜佛前。见说嘉陵江水恶，莫教风浪打郎船。
竹枝词十二首·其一
作者：王叔承
朝代：明

月出江头半掩门，待郎不至又黄昏。夜深忽听巴渝曲，起剔残灯酒尚温。
竹枝词十二首·其七
作者：王叔承
朝代：明

兰桡小小叶为船，荡漾红妆下锦川。泪落清波君不见，秋风吹老并头莲。
竹枝词十二首·其三
作者：王叔承
朝代：明

一从荡子客长干，怕说风波五百滩。忽接家书心暗喜，更于封外写平安。
竹枝词十二首·其九
作者：王叔承
朝代：明

点点流萤送落花，春风寂寞断琵琶。人来寄与菖蒲叶，说是成都造纸家。
竹枝词十二首·其二
作者：王叔承
朝代：明

白帝城高秋月明，黄牛滩急暮潮生。送君万水千山去，独自听猿到五更。
竹枝词十二首·其五
作者：王叔承
朝代：明

青桑老尽茜花开，新妇看蚕婆不来。织得西川宫样锦，机头先与小姑裁。
竹枝词十二首·其八
作者：王叔承
朝代：明

生年十五棹能开，那怕瞿唐滟滪堆。郎今晒网桃花渡，奴把鲜鱼换酒来。
竹枝词十二首·其八
作者：王叔承
朝代：明
体裁：词

生年十五棹能开，那怕瞿塘滟滪堆。郎今晒网桃花渡，奴把鲜鱼换酒来。
竹枝词十二首·其六
作者：王叔承
朝代：明

杨柳青青酒店门，阿郎吹火妾开樽。千金卖得文章去，不记当时犊鼻裈。
竹枝词十二首·其十
作者：王叔承
朝代：明

白盐生井火生畬，女子行商男作家。撞布红衫来换米，满头都插杜鹃花。
竹枝词十二首·其十
作者：王叔承
朝代：明
体裁：词

白盐生井火生畬，女子行商男作家。橦布红衫来换米，满头都插杜鹃花。
竹枝词十二首·其十一
作者：王叔承
朝代：明

绿酒娟娟白玉瓶，酴絪花发语猩猩。《竹枝》歌断人无那，十二峰头暮雨青。
竹枝词十二首·其十一
作者：王叔承
朝代：明
体裁：词

绿酒娟娟白玉瓶，酴醾花发语猩猩。《竹枝》歌断人无那，十二峰头暮雨青。
竹枝词十二首·其十二
作者：王叔承
朝代：明

避人低语卜金钱，侵晓焚香拜佛前。见说嘉陵江水恶，莫教风浪打郎船。
竹枝词十二首·其四
作者：王叔承
朝代：明

阴阴桃李晚妆迟，万里桥头叫子规。拜月归来人语静，金钗失在竹廊西。
答陈济之雪中见寄
作者：王叔承
朝代：明

暮雪摇空江，美人隔烟水。门外寄书人，芦花裹双鲤。
箜篌引
作者：王叔承
朝代：明

公无渡河，河不公惜。黄河犹可，奈此河伯。
胡马来
作者：王叔承
朝代：明

胡马来，我马回，胡马何骄我马颓。我弓不及弦，我衣不皇甲。白梃足挞汝，何用兵与铩。不战屈人理或有，血光夜照居庸口。朝廷旰食天子忧，漫谓将军屯细柳。不愿交河冰，胡马不得行。但愿阴山雪，胡马不得越。沧浪之天宁可知，胡歌满地胡儿归。得胡一首金五十，得胡十首官三秩。民间哗言功未真，死者既死谁为惜。封侯在命不在勋，卫青李广皆徒云。君不见尹吉甫、仲山甫，尔外门，我内户。魏相任何人，而师而田不足武。胡马来，勿复啼，沙黄草白江日西。
自钱塘由富春桐江抵七里滩同范仲昭
作者：王叔承
朝代：明

鸣榔晓发钱塘江，波开绿酒浮春缸。江风吹帆三百里，青山片片随船窗。山头挂天根插水，两岸阴森那可已。游郎如坐彩云来，人家尽住瑶屏里。三江烟树嗟空阔，谁道龙中更奇绝。陡岩岚翠寒扑肌，拂手藤花洒香雪。荆扉女儿扬茜裙，映柳窥人半明灭。山村酒价不用钱，笑减青粳沽竹叶。风波相遇皆行迈，死生肯付乾坤外。采芝昨上桐君庐，占星又宿严陵濑。
范伯桢仲昭兄弟失西湖桃花之约口占寄恼
作者：王叔承
朝代：明

才看蕊绽又花开，转眼飞英堕酒杯。苕水菁山亦无赖，东风不送故人来。
荆溪杂曲四首
作者：王叔承
朝代：明

东西二九夹孤城，一点人烟双镜青。试觅长桥斩蛟处，草花生磷晚风腥。女墙开遍白蔷薇，萝叶藤花鸟乱飞。耐可铜官复离墨，满城山色照人衣。卖残竹菌笋还来，收罢兰花蕙又开。但使山田饶秫米，何妨虎迹遍莓苔。郎为茶客走江淮，虎窟留侬卖野柴。怪底客多茶去少，红衫典却又银钗。
荆溪杂曲四首·其一
作者：王叔承
朝代：明

东西二九夹孤城，一点人烟双镜青。试觅长桥斩蛟处，草花生磷晚风腥。
荆溪杂曲四首·其三
作者：王叔承
朝代：明

卖残竹菌笋还来，收罢兰花蕙又开。但使山田饶秫米，何妨虎迹遍莓苔。
荆溪杂曲四首·其二
作者：王叔承
朝代：明

女墙开遍白蔷薇，萝叶藤花鸟乱飞。耐可铜官复离墨，满城山色照人衣。
荆溪杂曲四首·其四
作者：王叔承
朝代：明

郎为茶客走江淮，虎窟留侬卖野柴。怪底客多茶去少，红衫典却又银钗。
荆溪游樱桃园
作者：王叔承
朝代：明

珠林光万点，红乱野园芳。艳夺桃花彩，甘骄荔子浆。女翻双腕白，莺溜一衣黄。问是谁家胜，江东顾辟疆。
董节妇
作者：王叔承
朝代：明

闽酋昔寇永丰县，董家袁妇遭兵乱。不惟全节全其姑，万刃交前颜不变。夫之母，宁独死。夫之兄，又请死。岂曰妇人惭，孝子悲，辞鬼神，慑烈气，金石开。妇求生姑子生母，一时争死天所哀。至情感贼贼敛手，谁其见之金秀才。董节妇，节孝两难及。二十守寡逾八十，寒江冻雪孤筠立。有孙千里来乞文，告余往事青袍湿。骂贼投井死亦奇，当时更有刘家妻。
西湖杂兴
作者：王叔承
朝代：明
体裁：六言诗

看花须近寒食，看潮待过中秋。二月十五花信，八月十八潮头。
西湖歌
作者：王叔承
朝代：明

苏小坟西是妾家，门前都种白莲花。郎来好认当垆处，石上瑶琴覆落霞。
观音岩讯苏道人适山头虎过
作者：王叔承
朝代：明
体裁：五言绝句

层岩飞茗烟，道人正高坐。牧童折山花，笑指神虎过。
贞父渔大鱼未得得一獐烹之戏为短歌
作者：王叔承
朝代：明

陈家小獐鹿无角，细草长林春濯濯。鱼乎未来汝登俎，头颅作羹蹄作脯。儿童休笑余不仁，仙家日日烹麒麟。渔人猎人何贤否，浮生生死不自有。吁嗟乎大鱼，扬鬐獐授首。
赋得武夷君送陆无从游闽中
作者：王叔承
朝代：明

武夷之君家青山，采芝长啸烟霞间。当时共赴幔亭宴，琪花惹袖秋斑斑。三月东风又送汝，青青杨柳西湖雨。人生此别不易逢，千里寻仙作孤旅。一尊洒碧钱塘江，片帆扫白严陵渚。三十六峰如见君，应问王生醉何许。洞天石扇多异书，字法定与人间殊。明年迟余九曲水，谈玄酌酒焚枯鱼。
赠别益嗟
作者：王叔承
朝代：明

往时慕游侠，尚友追昔贤。乃兹颇超逸，举世同所天。况我肝胆交，惜别能无怜。余归向吴会，君行入幽燕。烹莼脍鲈鱼，白马西翩翩。挥手各有期，江水闻此言。
过陈济之精舍看写山水图忽听糟床酒声便敲青螺佐饮成醉
作者：王叔承
朝代：明

山家压酒声涓涓，有如细雨鸣春泉。入门听此发酣兴，何须响落宫商弦。玉缸新碧洗盏试，青螺击破江头鲜。山人酒酣不自奈，胸中丘壑飞生缣。近来山水沈周好，人物颇称吴小仙。二生老死汝少年，古道肯取时人怜。眼前木石渠固小，天下岂少名山川。糟床有酒酬知己，画成换米换秫米。
述归
作者：王叔承
朝代：明

离家四五载，骨肉多猜疑。生还不自分，忽如梦与迷。小儿不识父，大儿惊我归。妻子怨离别，笑言仍嗟咨。此别未为久，何得生酸悲。明朝事行役，为余备晨炊。
送吴子化北游因简童子鸣山人胡原荆御史
作者：王叔承
朝代：明

广陵潮头磨宝刀，落日正悬杨子桥。椎牛置酒赛河伯，白虹当座开青霄。一杯万里行色骄，虎头将军髯紫毛。弹铗金精啸生火，酣歌忽指欃枪高。书生能笔又能箭，谁堪巧饰人前面。阴山六月马走冰，侠气淋漓心一片。玉鞍斜挂单于头，血花乱洒青袍茜。行行尽弃雕虫艺，骏骨还应向燕冀。壮君慷慨十三篇，老我沈冥五千字。声诗字学俱微茫，男儿白手为侯王。君不见郭汾阳，生平著书曾几行。笑谈将相动自得，道与古圣参徜徉。北征倘见胡御史，传声勿事词人章。言官岂无经国疏，骅骝伯乐方康庄。天子垂衣御春殿，相公努力当乾纲。此时定容直臣口，愿思大体无猖狂。呼韩稽颡亦难恃，烽烟或报胡尘黄。匡衡刘向总忧国，可宜魏绛宜陈汤。相逢燕市醉怀合，若论边塞先庙廊。燕山青青易水绿，有人更唱萧萧曲。苍颜怪颔卖文者，便是当年高击筑。黄金台下胡姬家，垆头旧典王生服。我亦尝嗤广武军，竖子英雄犹在目。诸君此去功名成，问余多恐黄粱熟。
采石矶吊太白
作者：王叔承
朝代：明

插江采石三千尺，何处苍苔酣李白。乘风夜上金陵船，宫锦袍明浪花赤。天子将袍覆酒仙，沈香亭下百花前。幸臣脱靴紫貂耻，贵妃捧砚青娥怜。词成投笔六宫羡，教坊回首新声传。一斗百篇犹未半，零落风骚走江汉。夜郎逐客浔阳囚，一片青山魂烂漫。山头问月呼苍旻，笑傲万古空无人。古人既往君亦去，杯中旧月年年新。古今一明月，大化同精灵。人间传羽蜕，天上县才名。椒奖酹君还自倾，钓矶采采如飞鲸。安知太白不在此，江东忽见长庚星。
金山
作者：王叔承
朝代：明

灶宅龙宫紫气骄，壮游南北倚青霄。蜀江万里来春水，吴屿千寻带暮潮。夹岸帆樯扬子渡，隔天云树广陵桥。临流无限风尘思，浊酒淋漓剑影摇。
金山江天阁漫兴三首
作者：王叔承
朝代：明

扬子桥横落日明，瓜洲天白晚潮生。海云忽到金山寺，江气遥吞铁瓮城。鸟外渔歌断水烟，隔江唤过打鱼船。鲥鱼出网鲜犹活，笑掷船头三百钱。夭堑悠悠尔奈何，大江南北自沧波。壮怀莫遣神龙笑，千古斜阳钓艇多。
金山江天阁漫兴三首·其一
作者：王叔承
朝代：明

扬子桥横落日明，瓜洲天白晚潮生。海云忽到金山寺，江气遥吞铁瓮城。
金山江天阁漫兴三首·其三
作者：王叔承
朝代：明

夭堑悠悠尔奈何，大江南北自沧波。壮怀莫遣神龙笑，千古斜阳钓艇多。
金山江天阁漫兴三首·其二
作者：王叔承
朝代：明

鸟外渔歌断水烟，隔江唤过打鱼船。鲥鱼出网鲜犹活，笑掷船头三百钱。
金陵艳曲
作者：王叔承
朝代：明
体裁：乐府曲辞

绿江天作堑，翠岭石为城。柳暗黄金坞，花明白玉京。春风十万户，户户有啼莺。
金陵览古
作者：王叔承
朝代：明

南北乾坤壮此行，西风走马石头城。三吴往事秋涛急，六代新愁暮雨生。龙虎只今余王气，江山千里护神京。请看丰镐艰难地，回首园陵无限情。
铁笛歌
作者：王叔承
朝代：明
体裁：古风

武昌老笛名铁龙，洪武之间来浙东。江湖万里忽相失，当时哭死陈家翁。流落人间二百秋，苍龙化去青天愁。子孙累世觅宗器，汉家宝剑周天球。或言槜李豪家得，夜夜龙光射南极。十年空费陈生心，购问惭无万金值。一朝海客持相换，生脱貂裘妇钗钏。合浦重归明月珠，精魄似识先人面。太古琅玕轻欲折，孔窍参差头尾裂。丹砂错落水银花，苔痕蚀尽并州铁。薄如藤纸枯如木，灯前三弄秋声蹙。万点梅花洒席寒，半夜空山扣哀玉。羌儿虎踞鸣塞鸿，怪蛟人立吹烟竹。忆昔汝祖浮洞庭，潇湘片月开黄陵。纯阳真人坐黄鹤，汉江绿酒倾瑶瓶。飘然将笛下东海，铁龙声断江风腥。汝今与笛竟何适？楚水吴山愁客星。汝祖从战鄱阳濆，佩刀曾佐高皇勋。叹汝飘零把孤笛，丹青竟作曹将军。半生我亦怀青蘋，袖来不用生龙鳞。不如黄鹤楼前换酒听吹笛，与君醉杀湘江春。
铁笛歌（有序）
作者：王叔承
朝代：明

武昌老笛名铁龙，洪武之间来浙东。江湖万里忽相失，当时哭死陈家翁。流落人间二百秋，苍龙化去青天愁。子孙累世觅宗器，汉家宝剑周天球。或言槜李豪家得，夜夜龙光射南极。十年空费陈生心，购问惭无万金直。一朝海客持相换，生脱貂裘妇钗钏。合浦重归明月珠，精魂似识先人面。太古琅玕轻欲折，孔窍参差头尾裂。丹砂错落水银花，苔痕蚀尽并州铁。薄如藤纸枯如木，灯前三弄秋声蹙。万点梅花潇席寒，夜半空山扣哀玉。羌儿虎踞鸣塞鸿，怪蛟人立吹烟竹。忆昔汝祖浮洞庭，潇湘片月开黄陵。纯阳真人坐黄鹤，汉江绿酒倾瑶瓶。飘然将笛下东海，铁龙声断江风腥。汝今与笛竟何适，楚水吴山愁客星。汝祖从战鄱阳濆，佩刀曾佐高皇勋。叹汝飘零把孤笛，丹青竟作曹将军。半生我亦怀青蘋，袖来不用生龙鳞。不如黄鹤楼前换酒听吹笛，与君醉杀湘江春。
雨中与范伯桢登常照寺饮其弟仲昭书舍
作者：王叔承
朝代：明

山雨飞花访谢连，新诗细草佛灯前。前身记是维摩诘，手把醍醐坐白莲。
雨中看垂丝海棠
作者：王叔承
朝代：明

江花低拂座，窈窕雨中枝。湿翠笼芳树，娇红袅碧丝。骊山清韨处，越水浣纱时。可奈风前态，迷春映酒卮。
雨后杂兴三首
作者：王叔承
朝代：明

秋雨欲浮村，青螺上床脚。日出过东邻，船头系篱落。野水平溪桥，波翻蓼花乱。斫竹编青篮，门前开蟹簖。溪娃逐晚凉，双双戏檐底。笑入豆花棚，烧灯寻络纬。
雨后杂兴三首·其一
作者：王叔承
朝代：明

秋雨欲浮村，青螺上床脚。日出过东邻，船头系篱落。
雨后杂兴三首·其三
作者：王叔承
朝代：明

溪娃逐晚凉，双双戏檐底。笑入豆花棚，烧灯寻络纬。
雨后杂兴三首·其二
作者：王叔承
朝代：明

野水平溪桥，波翻蓼花乱。斫竹编青篮，门前开蟹簖。
震泽普济寺观古桧歌
作者：王叔承
朝代：明

沙门老树惊奇崛，四百年来青未歇。气交古佛通精灵，命落残碑题岁月。皮为黛石根为铁，琥珀为脂玉为节。曲柯倒纽上下错，尖梢反掬东西掣。扶疏入画画不成，苔痕腻锁雷神结。雨余细叶浮烟出，新枝旧枝宛相龁。飞天仙女生绿毛，堕地骊龙蜕苍骨。西方双树何时分，婆娑独立南江濆。寒色虚摇五湖月，清阴薄洒诸天云。忽漫星槎过笠泽，酣歌树底流光碧。秦亡争笑大夫松，蜀破空怜丞相柏。信是僧家佛日长，贝叶昙花幻今昔。昔者火烧阙里桧，仲尼寂寞斯文坠。今来风击虞山枝，言游惨澹文章废。儒林乔木奈如许，野寺孤根聊酹汝。
题陈从训所藏惠崇溪山春霁图卷
作者：王叔承
朝代：明
体裁：古风

惠崇一诗僧，宋首柴周尾。丹青入禅观，别自通玄理。能于尺素间，点染千山水。昨登金焦兴不孤，陈郎示我溪山图。画家精工多近俗，写意得神形不足。此僧妙趣种种兼，不满三尺吴兴缣。针头毫末密相接，有如蟭螟寄蚊睫。或言工胜赵大年，又云妙超展子虔。只须三日坐其下，一花一草生意全。乃知陈郎挥洒信有本，耻与当今画家混。我歌长句君莫嗤，惠崇惠崇郎所师。
风雨泛太湖宿松陵长桥漫兴
作者：王叔承
朝代：明

群飞鸥鹭逐筜祇，予亦扬帆赴杳冥。洒鬓湖风寒气白，打船春雨浪花青。水边万树来江县，云里双峰出洞庭。七十二桥灯火乱，野烟沽酒宿渔汀。
风雨过鄱阳湖口望大孤庐山
作者：王叔承
朝代：明

乱山为县锁长江，江口湖开万顷苍。湖上孤峰镜中黛，楚风吹雨一船凉。
鸣玉园杂景二首 其一 鱼扈
作者：王叔承
朝代：明

山童报新水，没到樱桃树。双飞跋扈鱼，冲散落花去。
鸣玉园杂景二首 其二 砚洗
作者：王叔承
朝代：明

鸲鹆洗清泉，细眼开春晓。金鱼吹墨花，黑却浮萍草。
鸣玉园杂景二首·鱼扈
作者：王叔承
朝代：明

山童报新水，没到樱桃树。双飞跋扈鱼，冲散落花去。鸲鹆洗清泉，细眼开春晓。金鱼吹墨花，黑却浮萍草。
黑雪行苦旱遣闷
作者：王叔承
朝代：明

去冬地动雪五尺，中有黑花洒如墨。春来阴霾昼为夕，雪霰淋漓雷电逼。识者已知今日灾，连年苦水旱复来。农时竟月无滴雨，愁穷四海愁三台。量田督课造苛法，等闲沥尽苍生血。祸根虽断冤未开，毒沴烧空山斗裂。骖乘犹然能赤族，郿坞金珠散空谷。折槛诸君归且官，伤哉不起刘安福。死多枉杀生不生，愿调和气回升平。眼前得失倏已见，当权可不怜勋名。千秋事挂闾阎评。短歌击天鼓，天泽何时普。桔槔响千村，青苗落焦釜。人言旱荒悲，还胜水荒苦。水荒犹有草可食，水荒犹有鱼堪罟。十家九家空若焚，筋骨脂膏填赤土。欲质无衣债无主，富儿有米不能贾。此其何时急旧逋，酷逾亢阳猛于虎。抛却火浣衫，为把龙须麈。凭谁吐丝纶，凭谁作霖雨。安得甘霖蠲诏相并来，尽使枯氓醉天府。醉天府，歌且舞。吁嗟嗟，谁父母。
东平道中呈竹岩叔父
作者：王叔杲
朝代：明
体裁：七言律诗

古堑寒风吹旆旌，星轺岁晚尚南征。残灯几点远村暝，霜月满空孤雁鸣。恋阙犹悬频夜梦，到家应记隔年程。东山丛桂虚凝望，尚作驰驱万里行。
初冬登大伾山
作者：王叔杲
朝代：明
体裁：七言律诗

初冬飞盖拂晴云，共陟嵯峨探秘文。河势已非神禹凿，山形还是太行分。崖端想像悬金粟，洞口虚无散紫氛。登眺壮怀聊此寄，酒阑归路已斜曛。
别高叔崇二首·其一
作者：王叔杲
朝代：明
体裁：古风

仲夏林木变，爱此黄鸟鸣。同声宛相和，怅然怀友生。良辰忽以改，欢会难久并。征夫理鞍辔，夙驾侵晨星。停骖酌君酒，湛湛芳尊盈。
别高叔崇二首·其二
作者：王叔杲
朝代：明
体裁：古风

尊盈岂不饮，离绪纷难任。送子陟冈阜，浮云布轻阴。悠悠遵往路，默默涕盈襟。岂无同门友，念子意弥深。游鳞恋新侣，飞鸟怀故林。湘江浩无涘，衡岳何嵚崟。愿因秋风起，惠我瑶华音。
十锦塘
作者：王叔杲
朝代：明
体裁：七言律诗

横截平湖十里天，锦塘春接六桥烟。芳林花发霞千树，断岸光分月两川。几度觞飞堤外景，一清棹发镜中船。奇观妆点知谁力，应有歌声被管弦。
大若岩
作者：王叔杲
朝代：明
体裁：五言律诗

灵石中开室，连峰面剌天。由来称福地，曾此集群仙。云护丹崖古，霞标法界玄。乘秋延眺望，身世觉超然。
山斋独坐怀友人不至诗以招之
作者：王叔杲
朝代：明
体裁：古风

投迹寄空门，幽怀日虚泊。境寂山气佳，日午庭阴薄。新莺未停啭，初篁渐舒箨。爱此林树芳，窅然坐丘壑。故人万里至，约我移觞酌。今朝风日熙，乘閒眺虚阁。
清明日过碧云寺
作者：王叔杲
朝代：明
体裁：七言律诗

佳节登临兴未阑，停骖山寺一盘桓。千厓霁色初融雪，三月花枝尚怯寒。风静波光涵碧落，月明松籁杂清湍。朅来未遂耽幽趣，回首红尘走马看。
登楼望东山
作者：王叔杲
朝代：明
体裁：五言律诗

骋目层楼外，悠然池上山。云霞迷曲磴，松桂隐禅关。落日翠微半，疏钟窅霭间。求羊时命驾，心与暮云閒。
闻雁
作者：王叔杲
朝代：明
体裁：古风

凉风起天末，孤雁独南翔。揽衣步庭除，仰视明月光。举酒属宾朋，欢宴夜未央。忆昔事远游，客居易水阳。迢迢望天末，郁郁思故乡。噭噭聆飞雁，零零沾衣裳。感之一怀注，恻焉弃椒觞。往事不可陈，终夜徒悲伤。
题画册
作者：王叔杲
朝代：明
体裁：五言排律

复磴摩云起，丹梯入望悬。残林寒野照，飞瀑挂晴天。虚阁孤云度，遥山暮霭连。苔纹滋径滑，萝翠滴衣鲜。采药归玄圃，餐芝卧紫烟。未能追雅躅，空自叹尘缘。
梅雨潭·其一
作者：王叔果
朝代：明
体裁：古风

结迹趋名山，披衣陟元境。焕然象界新，逖矣尘嚣屏。古祠面水开，宝塔凌霄影。丛林列青松，香台依翠岭。萝径通逶迤，莲房备幽靓。满座凝妙香，酌泉试佳茗。净苑久榛芜，物华兹管领。移席坐梅潭，沿流溯皇井。风叶逐杯翻，岩瀑浸衣冷。摩崖阅旧题，临渊鉴清影。夷歌调转悠，暮归兴犹悜。溪碓乱秋声，禅灯留夕景。感时岁杪临，翻经夜分静。相对结跏趺，闻钟发深省。
梅雨潭·其二
作者：王叔果
朝代：明
体裁：五言律诗

元象标龙界，仙桥控翠微。乘春延蜡屐，傍暝历岩扉。崖瀑神雷鼓，林风法雨霏。凭临生逸思，顿尔息尘机。
三月三日雪应制
作者：王叔舟
朝代：明
体裁：五言绝句

柳絮飞还早，梅花落太迟。天颜多喜色，瑞气满瑶池。
孤桐生崇冈一首赠友人
作者：王叔英
朝代：明

孤桐生崇冈，托根亦已高。严冬风雪繁，枝叶成萧条。根本具生意，又逢雨露辰。未□终憔悴，勿为樵牧侵。韶英如可作，迟尔为瑟琴。
次韵奉和仙居知县程奉民述（时程君为人所诬，方就逮，而有是作）
作者：王叔英
朝代：明

麟凤在赤霄，黄尘乱豺虎。慨息道路难，涕泣每交下。吁嗟壮士行，或有神灵护。云电以为旌，雷霆以为鼓。纵有斧凿手，何能重伤女？丑类自含私，昊天明有睹。
游委羽山
作者：王叔英
朝代：明
体裁：七言绝句

仙子何年升碧落，至今洞口拥晴云。束薪煮石无为侣，独倚空山到夕曛。
题九山壁
作者：王受甫
朝代：明
体裁：七言绝句

一心贪与白云期，解带归来任所之。每过名山经月住，苏门山上更多时。
知微山房
作者：王召
朝代：明
体裁：七言律诗

支公兰若草堂隈，儒教禅心两不猜。石室月明僧入定，杏坛松老鹤飞回。塔侵草色承游屐，砌绕花香扑茗杯。流水夕阳谁更急，漫思人世总看哀。
宫词
作者：王可大
朝代：明
体裁：七言绝句

承明殿里谏章来，封事君王次第开。此日升平边圉静，日斜犹自在平台。
宫词
作者：王司彩
朝代：明

璚花移入大明宫，一树凝香倚晚风。赢得君王留步辇，玉箫吹彻月明中。
宫词
作者：王司綵
朝代：明
体裁：七言绝句

琼花移入大明宫，旖旎浓香韵晚风。赢得君王留步辇，玉箫嘹喨月明中。
涿鹿遇杜道士
作者：王同祖
朝代：明
体裁：五言律诗

晚渡桑乾水，西风匹马过。寒城归鸟急，古道夕阳多。邂逅班荆地，萧条伐木歌。悤悤更南北，回首意如何。
破龙涧
作者：王同祖
朝代：明

破龙回绝涧，灵鹫倚修林。绀宇烟霞静，苍崖松柏深。虚无侵海色，云住引禅心。日夕山风冷，幽禽空好音。
人日过赤壁
作者：王同轨
朝代：明
体裁：七言律诗

今年人日条风柔，邀客把酒临江楼。青阳乍惊七日复，赤壁尚带三分愁。窥鱼鹭立断冰远，炙背僧眠孤石幽。入眼烟波动游兴，那能长系木兰舟。
宫怨
作者：王同轨
朝代：明

永巷葳蕤锁，残灯黯淡花。闲吹玉叫条，送月过窗纱。
虎丘舟中见杨花撩乱飞入幕内感而赋之
作者：王同轨
朝代：明

来时门前柳芽吐，到日窣地条如许。袅娜全倾掌上腰，纤长故斗机中缕。垂条百尺任毵毵，乱絮何缘飞满天。认是雪花沾不湿，唤为梅片却成团。画舸筠帘遮不着，美人纨扇扑半落。罥从蛛网又扬来，堕向蜂须飞复脱。楼头少妇方孤寝，怀人起对妆台冷。莫惹春愁上剪刀，休萦别恨归衾枕。萦恨惹愁飞转赊，纷纷逐我北还槎。还时已化浮萍草，应对池塘忆柳花。
行山中
作者：王同轨
朝代：明

雨余林气静，山晚日光斜。野店依孤树，村桥卧断楂。马嘶遥涧水，犬吠隔篱花。白首锄云者，春风自一家。
过山家
作者：王同轨
朝代：明

群峰何岌岌，绕屋风篁泣。云来亚地飞，不雨林光湿。
五老峰
作者：王含光
朝代：明
体裁：古风

虞乡西南五老峰，一峰一朵玉芙蓉。层城乱插樱桃树，绝顶斜参罗汉松。中峰孤秀凌空起，矗矗去天一握耳。四峰却立不敢前，俨然商皓翊帝子。罗列石笋似儿孙，或载云旗骖騄駬。我欲步虚叩仙寰，绝巘萝飏不可攀。但见流风吹素气，悬泉飞瀑戛佩环。玉宝穹嵌钟乳滴，香雨溟濛非人间。西过林坳登欹石，道人指点罗公迹。柯烂丹成去不回，至今樵者闻流奕。月照前峰云影飞，相传半是蓬莱客。一壶春酒谢山灵，空翠扑人衣带青。野鹤归来怜华表，仙翁何处化流星。恍惚不知归路在，溪烟花树雨冥冥。
晚兴
作者：王周
朝代：明
体裁：五言律诗

林居无个事，永日乐陶陶。芒履青藜杖，檀冠白苧袍。摘蔬供晚酌，培菊待秋醪。幽兴凭谁写，清吟月渐高。
过周流寺
作者：王善庆
朝代：明
体裁：七言律诗

云埋殿阁周流寺，春水冲撞复到山。僧衲挂枝庭树老，禅床支石洞云闲。久无山鬼吹灯火，时有渊龙护法坛。我亦长歌来徙倚，满襟清思隔尘寰。
九日闻范君材补官戏简
作者：王嗣奭
朝代：明
体裁：五言绝句

龙山吹帽日，北阙赐环新。好饮黄花酒，休令笑逐臣。
偪阳道中
作者：王嗣奭
朝代：明
体裁：五言律诗

去岁伤秋潦，洪波尚淼然。翳桑栖水蛤，废里过江船。泽国人烟外，饥民驿路边。明霞餐不得，泪眼向高天。
晚过钱清
作者：王嗣奭
朝代：明
体裁：五言律诗

阳光归岛映，爨火破烟明。烟霭苍茫里，儿童笑语声。昔贤严晚节，野水带馀荣。每棹钱清路，依依千载情。
普和寺
作者：王嗣奭
朝代：明
体裁：五言律诗

苦竹牛羊径，江干到竹扉。一松留晚照，万雀诉朝饥。香蚀炉中篆，苔乾石上衣。僧言贫亦好，过客近来稀。
舟中即事
作者：王嗣奭
朝代：明
体裁：五言绝句

黄河杳无际，白浪卷山回。不待穷源去，方知天上来。
鉴湖松岛歌
作者：王嗣奭
朝代：明
体裁：古风

贺监祠前晚风发，千顷湖光一轮月。湖月从来缺复圆，湖风只管傕华发。松岛空存旧日名，苍龙化去秋冥冥。兔丝已断不可续，何人斲得千年苓。高朋满座酒满瓶，狂歌对酒君请听。乾坤莽荡定谁主，向来无我亦无汝。与君宽作百年期，此后相逢不敢许。劝君击筑我吹竽，有酒不饮复何须。一时浮名几冰炭，九原朽骨无贤愚。飘然愿逐赤松去，不识赤松今有无。只有松间古时月，曾照幽人据高梧。
人日送范东生还吴澹然之燕·其一
作者：王嗣经
朝代：明

共沾人日醉，那谓客程分。早树呼莺友，晴沙恋雁群。梦交南北路，情作去留云。管取秦淮柳，连枝好赠君。
凤凰山广化寺
作者：王嗣经
朝代：明
体裁：七言律诗

春气蒸人似酒醺，寻幽一径过溪分。风花轻拂归林鸟，晴旭浓薰护塔云。僧补衲衣松下坐，童敲茶臼竹间闻。老禅出定心如水，不管归鸦噪夕曛。
晓望
作者：王嗣经
朝代：明

雨余湖色静，杂树晓氲氲。空水遥难辨，山花近渐分。叶齐增岸影，鱼聚矗波纹。日出林光白，英英散宿云。
臧晋叔希林阁赋得雨中钟山春望·其一
作者：王嗣经
朝代：明

风光帝里入韶年，紫阙丹山霁景悬。绕禁柳容开羽葆，傍陵岚翠结炉烟。催花气暖先蒸雨，消雪岩空渐迸泉。曾是高皇布时令，至今犹自发春偏。
赋得千山红树送姚园客还闽·其一
作者：王嗣经
朝代：明

秋山何处无红树，君归独向秋山去。霜锦千章照客衣，林霞一片随行屦。几曲云林到武夷，幔亭高处坐题诗。南天气暖无冰雪，直到春花忆此时。
送曹能始还闽中（各拈古诗一句，分赋七体，以次成篇）分赋得李白诗湖清霜镜晓
作者：王嗣经
朝代：明

归客金陵道，霜帆梦镜湖。天秋水衣敛，海曙日轮孤。幔卷波纹縠，舟凌露藻珠。潮平光稍白，风定浪还无。清映冰花薄，澄涵锦树铺。鸟来分水碧，人去乱汀菰。贺监风流在，临风酹一觚。
郊游
作者：王嗣经
朝代：明

禁树青郊外，重城绿水湄。园林春闰月，花鸟昼晴时。远岫平浮槛，清泉曲到池。晚红私蛱蝶，新绿遂黄鹂。烟断游丝见，风轻落絮知。一陂芳草色，禁得马蹄迟。
金陵元夕曲四首
作者：王嗣经
朝代：明

三市非烟五剧尘，九微焰接百枝新。楚萍散作星重晕，赵璧飞为满月轮。十二龙城彻晓开，金徒银箭不相催。行随灯市家家月，看到花林树树梅。邸第高依尺五天，众中谁过李延年。移围夜色娇罗绮，徙队春声散管弦。武骑暄阗卫富平，红灯千队导蜺旌。三山火炤琼花发，人在南天赤玉京。
金陵元夕曲四首·其一
作者：王嗣经
朝代：明

三市非烟五剧尘，九微焰接百枝新。楚萍散作星重晕，赵璧飞为满月轮。
金陵元夕曲四首·其三
作者：王嗣经
朝代：明

邸第高依尺五天，众中谁过李延年。移围夜色娇罗绮，徙队春声散管弦。
金陵元夕曲四首·其二
作者：王嗣经
朝代：明

十二龙城彻晓开，金徒银箭不相催。行随灯市家家月，看到花林树树梅。
金陵元夕曲四首·其四
作者：王嗣经
朝代：明

武骑暄阗卫富平，红灯千队导蜺旌。三山火炤琼花发，人在南天赤玉京。
陈荩卿杏花村移家因纳姬
作者：王嗣经
朝代：明

不离井闬近移家，草径茅堂带郭斜。岂为秘书增斗帐，转因载牍问香车。新人路半邀桃叶，邻舍篱根问杏花。何事多情旧时燕，随君将子过檐牙。
青溪水亭迟叶五循甫
作者：王嗣经
朝代：明

渌水微风爽气新，重重楼榭接花津。葡萄叶暗宜留客，杨柳条疏好望人。
鸡笼山赋得台城怀古得高字
作者：王嗣经
朝代：明

湖山迤逦接亭皋，前代遗踪有石壕。别殿佩环归杞棘，修陵凫雁出蓬蒿。台荒过午樵歌入，寺近经时梵铎高。肠断覆舟山下路，年年春草似青袍。
题许土雍紫翠丹房
作者：王嘉会
朝代：明
体裁：七言绝句

扬子江头紫翠峰，移家曾住白云中。新居今与湖山近，拟觅刀圭访葛洪。
咏陈叔阳际槎轩二首
作者：王嘉言
朝代：明

名因诗赋垂，家在薜萝丛。茅屋千帆过，星槎一水通。烟含堤柳翠，波映夕阳红。堪比扬雄宅，爰清爰静同。地僻车尘远，家贫人事稀。一轩清且朴，万舸去还归。尽日看垂钓，明时尚采薇。多君怜墨客，未厌款柴扉。
咏陈叔阳际槎轩二首·其一
作者：王嘉言
朝代：明

名因诗赋垂，家在薜萝丛。茅屋千帆过，星槎一水通。烟含堤柳翠，波映夕阳红。堪比扬雄宅，爰清爰静同。
咏陈叔阳际槎轩二首·其二
作者：王嘉言
朝代：明

地僻车尘远，家贫人事稀。一轩清且朴，万舸去还归。尽日看垂钓，明时尚采薇。多君怜墨客，未厌款柴扉。
游清凉洞
作者：王嘉言
朝代：明
体裁：古风

山行恣眺望，物色有明晦。逼仄纡苔径，缤纷泄窦濑。窟压云水边，步局硗确内。深探毛骨凄，周视岩壑大。峡束路若穷，石悬势欲坠。蓊葱古树排，嵚崟细岑对。蕊开喷微芳，衣润浮幽霭。摇竹动碎金，翻罗拽长带。奇峰喜駮荦，飞泉骇訇磕。罚筹拟猬毛，欢声混江汰。将暝促驾还，共惬斯游最。
送钱祠部以德守真定
作者：王嘉言
朝代：明
体裁：七言律诗

郊原同饯恋芳樽，携手河桥离思繁。几载为郎驰妙誉，一朝出守荷殊恩。云开恒岳悬飞盖，月照漳河拥画幡。儒雅由来光吏治，不妨乘暇倒词源。
东门吟
作者：王嘉谟
朝代：明
体裁：乐府曲辞

西山夜生一片月，御苑荷香益清发。东门街鼓断人行，草色随风上城阙。旅客思家对月明，远望平林秋雁声。几回梦里绕归兴，争奈风沙捲北平。
余司隶本甫昆仲共集薛卫尉园亭池上作
作者：王嘉谟
朝代：明
体裁：五言排律

画戟森前列，鸣珂集上阑。渚宫坼城畔，翠幄敞庭端。缇骑明村落，簪缨映树檀。灵源二路泻，空翠九门寒。花鸟春将晚，山川雪后看。席移时藉草，觞荐半调兰。选胜何须远，兴言自可欢。凄清鸣涧壑，掩映向衣冠。日永宜酣畅，人幽信旷观。会心还自失，寂寞独凭栏。
偶题
作者：王嘉谟
朝代：明
体裁：五言绝句

远雨渐入林，随风吹客衣。殷勤问独鸟，何事宿还飞。
古诗
作者：王嘉谟
朝代：明
体裁：古风

閒云过窗牖，萧絮真可亲。杖藜出门前，幽鸟鸣向人。一夜秋水生，潺湲满四邻。鸟毳林中飞，微雨吹角巾。寥寥还自得，此意谁与论。
夏夜独立
作者：王嘉谟
朝代：明
体裁：古风

阴阴云雾合，帘栊更冂冂。幽人犹未眠，独立馀花影。遥听辘轳声，微风起古井。
夏日游张内史园饮酒醉卧既寤日已夕矣偶题口号
作者：王嘉谟
朝代：明
体裁：古风

空园花色暗，云卧不知醒。松风洒面忽惊起，夕阳照见西山亭。遥看群鸟飞孤屿，无数蝉声吊残暑。解酲何惜整新杯，散发行吟自归去。
子夜歌
作者：王嘉谟
朝代：明
体裁：乐府曲辞

采莲西洲里，欢去不复顾。只解惜莲华，不觉莲子苦。
山中暮望
作者：王嘉谟
朝代：明
体裁：五言律诗

极目柴门下，萧条欲暮时。草寒千里白，云合数峰欹。遥辨邮亭火，微闻樵客词。年来车马绝，何用扫茅茨。
嵝兜桥
作者：王嘉谟
朝代：明
体裁：古风

渊渊溪水中，青蒲叶靡靡。翳然林木间，幽怀信予美。细藻唼潜鳞，山梁雊文雉。寻幽复远涉，济胜良堪喜。夕阳忽西流，平湖澹烟起。慷慨赋新诗，行歌出山市。
归西山
作者：王嘉谟
朝代：明
体裁：古风

芳树满中逵，微云覆幽谷。倦归岂无情，甘心守孤独。明星出东方，独自鸣车毂。蕃蕃道傍草，芳意如相逐。时命讵有常，怀哉美初服。愿以憔悴姿，巢居向茅屋。
杂兴寄山中人
作者：王嘉谟
朝代：明
体裁：古风

十丈垂柳枝拂地，连城丰草莺啼乱。空山一望少人行，潭水虚舟自舣岸。山中伴侣久沈沦，奔走风尘愧此身。山人定自长相忆，山鸟何时不向人。
横溪远棹
作者：王嘉谟
朝代：明
体裁：五言绝句

云起石门山，猿啼皖口树。隐隐数帆轻，不辨横溪路。
河水歌
作者：王嘉谟
朝代：明
体裁：乐府曲辞

河水清兮秋日寒，濑有霜兮洲有烟。人喧兮岸，舟寂寂兮独还。
玉渊潭
作者：王嘉谟
朝代：明
体裁：七言绝句

玉渊潭上草萋萋，百尺泉声散远溪。垂柳满城山气好，桃花流水夕阳低。
瓮山
作者：王嘉谟
朝代：明
体裁：五言律诗

瀰瀰湖水外，叠岭削青冥。十丈涵霜境，三春洗翠屏。山寒果自落，石古草留青。日夕迷归路，樵声亦可听。
盘山
作者：王嘉谟
朝代：明

折坂殿悬厓，悠然纵鞍韅。绵绵谷口云，飘堕白如练。峰峦忽相冒，奇石还惊眩。大者数十寻，小或等冠弁。峰巅有绀宇，历历皆可见。永怀僧栖乐，倍觉尘情倦。稀逢采芝侣，独立几回眄。
盘山双峰寺
作者：王嘉谟
朝代：明

远眺翠微近，云木澹清姿。石华浮半空，飞泉激流凘。其阳饶怪石，小大纷参差。万岭郁相错，孤云停不移。中峰构翠龛，一一能仁祠。山僧衣萝薜，杂以松藓皮。导我磨苍崖，览古生遐思。
耶律丞相墓
作者：王嘉谟
朝代：明
体裁：七言律诗

丞相遗丘湖水阴，荒榛野草自萧森。亭前瀑布摇空穴，雪后寒禽啅大林。惨澹尚思戎马日，艰难深仗哲人心。云龙鹅鹳真馀事，独吊空山泪满襟。
自破寺至鸬鹚谷
作者：王嘉谟
朝代：明
体裁：五言律诗

跻险穿蒙密，樵风去路长。杏花茅店冷，柳絮野村香。长啸忘幽寂，寻真喜渺茫。迷途问何处，乘月有归航。
西勾桥
作者：王嘉谟
朝代：明
体裁：古风

微风何澹澹，宿雨随人飞。遥望石梁前，杨柳荫重围。渊壑寂无声，独行向霏微。寒芳自可藉，寄赏幸不违。徙倚丰林间，坦步徐言归。
西园遣兴
作者：王嘉谟
朝代：明
体裁：五言绝句

长日掩柴门，无复经行客。白云媚春兰，纷纷落枕席。
西郊晓望
作者：王嘉谟
朝代：明
体裁：古风

迢迢西北望，云淡秋山永。寒松无留露，弦月不耀景。百鸟竞朝鸣，渺渺关河静。阊阖閟神宫，虚牝遥相警。独有渊壑情，局蹐谁能领。
送人之广陵
作者：王嘉谟
朝代：明
体裁：七言绝句

遥看海色过横楼，万树江中送客舟。月照关山莫辞醉，明朝风雨广陵秋。
里二泗东皇祠下作
作者：王嘉谟
朝代：明
体裁：古风

柽桐发春华，蔼蔼照中圃。沓渺平湖阔，孤帆逗新雨。中流见古祠，松云澹群树。举酒酬芬芳，村巫起屡舞。雪消蕨初绿，蘋香鱼正乳。但醉不须辞，此乐真堪取。
雪后至香严岘
作者：王嘉谟
朝代：明
体裁：五言律诗

独自寻幽僻，骄寒散暮阴。万松残雪淡，一径野云深。坐爱麇麚迹，堪怜渔钓心。山中香草落，无复寄知音。
寄倪元镇
作者：王嘏
朝代：明
体裁：七言律诗

赤水丹山隔两尘，麻姑书信莫辞频。久知鸿宝飞腾术，独许青云磊落人。宾戏能消春昼永，茗香聊试石泉新。东风回首毗陵道，重拟携书与卜邻。
送秦东海法师游上清
作者：王嘏
朝代：明
体裁：七言律诗

为爱仙山绝世氛，苍苔寂寞路难分。白羊岁久浑疑石，琼树春深半是云。洗药泉香龙蜕骨，吹箫台迥鹤成群。隐文秘诀无人识，我欲相从一问君。
游灵泉寺
作者：王国光
朝代：明
体裁：七言律诗

西来为访密公庐，锡杖遥飞定此居。虎卧万松幽径入，鹤盘双树法堂虚。袈裟既下明宗诏，石篆还留表圣书。徙倚禅床人不去，雨花台畔夕阳馀。
子贡手植楷
作者：王在晋
朝代：明
体裁：五言排律

神皋钟间气，甲拆长夭乔。楷自何人植，人归异代遥。劫灰浑未染，世数亦全消。生长观时变，荣枯历几朝。名贤馀手泽，大道树遗标。析木光尝照，苍龙气欲骄。盘根疑化石，劲干待凌霄。造物因材笃，栽培独后凋。轮囷堪作栋，斧斲弗通樵。桃李春风茂，松筠化雨饶。孤贞存铁骨，勃发广琼苗。圣德参天地，灵柯永不摇。
孔子小天下处
作者：王在晋
朝代：明
体裁：古风

置身最高处，扶舆开广厦。入眼既空明，横襟亦潇洒。山川在几席，沧海入尊斝。洪濛恍阖辟，阴阳本陶冶。浮沉看飞鸢，氤氲驰野马。万峰若飞迎，大块如倒写。广漠测地遥，平明见天泻。瞻彼陈蔡墟，回翔齐楚野。于焉发真想，因而小天下。
岱岳·其一
作者：王在晋
朝代：明
体裁：七言律诗

丈人之峰高接天，芙蓉倒插凌苍烟。翠盘玉露满仙掌，洪炉金液开青莲。泰畤相传七十代，秦碑独立三千年。登封台上日亭午，我来欲控羲和鞭。
岱岳·其二
作者：王在晋
朝代：明
体裁：七言律诗

青帝宫随斗柄春，碧幢宝盖拥勾陈。遥连北海长迎气，不许东山一效颦。台上云封犹是汉，树头风雨却疑秦。雁回绝顶夕阳下，独向峰前酒数巡。
戊辰春日有怀白阳毕老公祖又赋二律时巳得请归里
作者：王在晋
朝代：明

家园松菊久相违，明月江头忆钓矶。自是东山高蜡屐，每从恭岳望春晖。庙廊昔日多黄发，乡国于今半白衣。别后几回频送客，渭城杨柳色依依。闻说仓廒粟朽红，而今时事问苍穹。汉家本计先汤沐，周室人材让毕公。河海挽输添百亿，东西兵车叹三空。圣朝上佐还思旧，指日丹书出禁中。
戊辰春日有怀白阳毕老公祖又赋二律时巳得请归里·其一
作者：王在晋
朝代：明

家园松菊久相违，明月江头忆钓矶。自是东山高蜡屐，每从恭岳望春晖。庙廊昔日多黄发，乡国于今半白衣。别后几回频送客，渭城杨柳色依依。
戊辰春日有怀白阳毕老公祖又赋二律时巳得请归里·其二
作者：王在晋
朝代：明

闻说仓廒粟朽红，而今时事问苍穹。汉家本计先汤沐，周室人材让毕公。河海挽输添百亿，东西兵车叹三空。圣朝上佐还思旧，指日丹书出禁中。
手植桧
作者：王在晋
朝代：明
体裁：七言绝句

古桧凌霄自手移，露华高揭干离奇。秦皇汉武留松柏，未许文坛借一枝。
拙句赠大司农白阳毕老公祖得请荣归
作者：王在晋
朝代：明

一封直上解朝衣，王事劳人问息机。三老那堪同去国，二疏争似识先机。雄材历下今无敌，勇退都门近亦稀。独愧驽骀犹恋栈，勌勤久与世相违。周南旋旆指三齐，霜落丹枫叶满溪。江上同人吾老矣，天涯游子赋归兮。急流自昔臣邻重，姱节重烦御墨题。黄发向来堪顾问，征书东下莫言稽。
拙句赠大司农白阳毕老公祖得请荣归·其一
作者：王在晋
朝代：明

一封直上解朝衣，王事劳人问息机。三老那堪同去国，二疏争似识先机。雄材历下今无敌，勇退都门近亦稀。独愧驽骀犹恋栈，勌勤久与世相违。
拙句赠大司农白阳毕老公祖得请荣归·其二
作者：王在晋
朝代：明

周南旋旆指三齐，霜落丹枫叶满溪。江上同人吾老矣，天涯游子赋归兮。急流自昔臣邻重，姱节重烦御墨题。黄发向来堪顾问，征书东下莫言稽。
无字碑·其一
作者：王在晋
朝代：明
体裁：七言绝句

东海长流石未枯，山灵爱宝隐真符。从教烈焰焚经史，致使秦碑字也无。
无字碑·其三
作者：王在晋
朝代：明
体裁：七言绝句

六王才毕国凌夷，望气芒砀色色奇。天意不留秦一字，而今休拓李斯碑。
无字碑·其二
作者：王在晋
朝代：明
体裁：七言绝句

童女浮查去不回，几番车马望蓬莱。而今欲续秦人字，谁是鞭山驾壑才。
无字碑·其四
作者：王在晋
朝代：明
体裁：七言绝句

壮士何来击副车，空馀石碣转欷歔。登封盛事无人述，制得碑文尚未书。
明堂
作者：王在晋
朝代：明
体裁：七言律诗

趋朝岳牧俨班行，上代銮舆岁省方。霸国尚然依泰岱，宗周无复剩明堂。东皋樵牧寻荒址，大陆风云入渺茫。鸟迹苔痕迷断碣，清泉一钵咏沧浪。
朝阳洞·其一
作者：王在晋
朝代：明
体裁：五言绝句

朝瞰云脚悬，须臾电光出。才报五更钟，已见峰头日。
朝阳洞·其二
作者：王在晋
朝代：明
体裁：五言绝句

云根凿一窍，石罅通万灵。白云任去来，洞门常不扃。
朱陵洞
作者：王在晋
朝代：明
体裁：七言绝句

翠华掩映玉玲珑，一片空明断太濛。洞里瑶光应不夜，步虚人入水晶宫。
泰阴碑
作者：王在晋
朝代：明
体裁：七言律诗

碧霞高映五云车，洞府清虚近帝居。何事泰阴藏御制，却缘䲭尾有天书。香浮龙气前朝墨，笔走蝌文草圣馀。汴宋园陵无处觅，独留石碣敞庭除。
游径山
作者：王在晋
朝代：明
体裁：七言律诗

葱翠莨□敞夕阴，秋高野宕气萧森。瞿昙尽现空中相，开士常超物外心。水到香厨勤洗钵，风来松下听鸣禽。青山镇古依然旧，世劫从教任陆沉。
登千佛山
作者：王在晋
朝代：明
体裁：七言律诗

春郊积翠锦云连，嫩绿新黄色色鲜。千佛莲花香带雨，孤城雉堞翠生烟。高峰东锁华泉水，飞瀑平分历下田。忆昔旻天呼不应，牛羊畎亩苦胝胼。
登泰山·其一
作者：王在晋
朝代：明
体裁：七言律诗

上帝高居接大罗，百灵呵护日鸣珂。籀文剩有秦人笔，古柏犹存汉武柯。一自神峰连海峤，却疑支石泻银河。相从欲挂卢敖杖，丹灶云烟冷碧阿。
登泰山·其三
作者：王在晋
朝代：明
体裁：七言律诗

驾壑凌空复道斜，回旋百折石抽芽。云中凤辇过黄岘，天上鸾箫近碧霞。五岳会元藏帝箓，千秋泰畤列皇麻。灵仙秘府探元策，万寿年年献紫葩。
登泰山·其二
作者：王在晋
朝代：明
体裁：七言律诗

攀萝绝磴望三齐，洞口云深去路迷。海角日痕千尺线，天门晓刻一声鸡。露盘仙掌骞铜柱，月窟灵根驾彩霓。五色文成聊展翰，峰头灼烁照青藜。
登泰山·其四
作者：王在晋
朝代：明
体裁：七言律诗

峥嵘天仗势崔嵬，极月扶桑一眺开。北极春回迎斗柄，东方雷动起龙堆。登封台上山连袂，日观峰头海作杯。御气凌风身世渺，吴门匹马望徘徊。
商邱早行遇雪
作者：王圻
朝代：明
体裁：五言律诗

云暗商邱野，天连葛伯城。怀人宵不寐，奔命雪仍行。粉絮因风舞，瑶华带雨倾。貂裘寒欲透，客泪洒尘缨。
一斛珠
作者：王坊
朝代：明

落花翻空红雨，多随春信纷纷去。万千绿叶无情绪，连夜生新，占尽花开处。一霎辞根无定所，伤心红粉成黄土。怜香只有莺啼树，似劝东风，略做些儿主。
宿瞻在轩听雨
作者：王坊
朝代：明
体裁：七言律诗

忆曾信宿素王宫，今夕重留讲院中。声到竹窗霏暮雨，香回纸帐落梅风。挑灯夜映苔痕碧，沾湿朝看杏蕊红。梦里浑忘身著处，华亭百里岱云东。
旌忠庙吊后唐裴约
作者：王坚
朝代：明
体裁：古风

嬴秦破洪荒，末运开五季。乾纲倒狂澜，龙虎恣吞噬。毒流沧溟深，虐焰乾坤炽。谁为柱石臣，力挽回天势。桓桓裴将军，名节期砥砺。伏事李嗣昭，骞腾贾英气。夹寨守馀年，忠诚旧昭义。嗣昭领元戎，甘苦同军吏。一朝解重围，汴水惊鼎沸。周旋二纪馀，相亲若肝肺。南辕守泽城，镇静得专制。髫龈巷有歌，夜月庞不吠。翠华重亲征，赐姓神尧裔。誓将雪昭陵，问罪兴汉炽。大勋以垂成，元戎忽先逝。继韬固隹儿，胡为反徼利。柩中肉未寒，略不君亲视。巍巍基霸功，上党固屏蔽。一朝与仇雠，割断河东臂。衔枚汴军来，此邦可无备。酬恩宁死忠，临危敢携二。裹疮夜巡陴，顾与城俱毙。期将先轸玄，碎作睢阳厉。情钟唐帝怀，死获将军志。当时一武臣，英烈乃如是。嗟嗟冯大师，曾不知垂涕。朝为仇敌人，暮作君臣契。累朝位三公，亘古羞犬彘。请观公之为，九万见飞鸷。堂堂欧阳公，直笔著清议。官崇刺史封，庙锡旌忠谥。芳名重山丘，富贵诚梦寐。我来守此邦，雨旸赖神惠。朝廷馐特牲，春秋谨时祭。衣冠俨容仪，黍稷加精糦。广庭闻苾芬，旋飙肃鸣骑。觚棱晕朱甍，丰碑勒雄记。始知先圣王，垂教重名器。向如始皇君，今日皆魑魅。再拜瞻庙容，斯文亘天地。
赠眠云道者
作者：王坤泰
朝代：明

高山高士爱氤氲，一榻萧然向隔尘。静夜星河常迓月，因风好梦忽沾身。游心老去长霞阁，济世时来任化钧。大旱遂教苏众瘼，为霖倾施莫逡巡。
古城旧治
作者：王域
朝代：明
体裁：七言律诗

萧条县郭转平沙，禾麦离离过客嗟。废宅草青迷故里，远村烟白识人家。霜寒官舍萦荒葛，鸟集孤城带晚霞。莫道棠阴无处觅，春来剩有旧开花。
茅龙山
作者：王域
朝代：明
体裁：七言律诗

茅龙崒嵂耸层峦，独镇城西俯大观。天霭青松馀咫尺，日离沧海仅三竿。仙踪缥缈飙凉爽，野径萦回乱戟攒。坐拥九嶷堪啸傲，凭虚更欲望长安。
南安道中
作者：王壑
朝代：明
体裁：七言绝句

叠叠青山曲曲溪，湍流活活雨凄凄。孤舟日暮南来客，恨杀鹧鸪相向啼。
登云门山有感
作者：王士先
朝代：明
体裁：古风

云门亦可隐，青山何处买。得见云门高，难见云门矮。载酒上云门，白云正叆叆。曲曲洱与洋，茫茫灌东海。千古多变更，山青浑未改。吁嗟乎云门秋，云门春，出入云门多少人。我登云门不忍下，俯瞰荒冢满郊野。莫怜垒垒是无情，应有曾上云门者。
九鼎山歌
作者：王士性
朝代：明
体裁：古风

君不见巴西吴使君，君家九峰号凌云。三峨隐隐天际分。又不见沅陵张仲子，君家九疑隔湘水。白云尽入苍梧里，就中九鼎亦巑岏，五云自昔称奇观。朅来选胜正阳九，北风吹雁天宇宽。白衣望断黄花老，落落长松翠色寒。疏棂朗月照清夜，大壑噫气抟林端。燕垒蜂房嵌空碧，清罄一声天咫尺。秋旻欲化无羽翼，仰头好把双星摘。君为我浩饮，我为君朗吟。乌帽笼头吹不落，杖底青山知我心。醉睨点苍山上雪，手扑飞花和酒咽。
五老峰
作者：王士性
朝代：明
体裁：古风

真宰无终秘，灵山开左掖。石池函玉髓，颠崖倚千尺。寒雨昼常飞，明星夜可摘。仙鹿不再至，空洞挂绝壁。何来五老人，蜕骨化兹石。我爱坐其麓，把酒酹空碧。天风下瑶台，吹我双凫舄。遥向黄山去，一片浮云白。
再宿王将军石室·其一
作者：王士性
朝代：明
体裁：七言绝句

万绿絪缊宿野烟，江南五月半晴天。双双燕子逢人语，引得新雏掠水边。
再宿王将军石室·其二
作者：王士性
朝代：明
体裁：七言绝句

种竹移花欲满庭，高斋雨过万山青。怪来无事销长日，起向松根斸茯苓。
冬日真阳道中
作者：王士性
朝代：明
体裁：古风

悲风黄叶落，哀思何翩翩。振衣起中庭，明月堕我前。马蹄冻欲裂，野火烧不然。僮仆忍朝饥，历磴多苦颠。行行过廛市，莫莫经回川。驱车曰未息，失路何当旋。
峄山
作者：王士性
朝代：明
体裁：七言律诗

何来鬼斧掷奇踪，独睨青天傲岱宗。夜雨孤祠留禹迹，秋霜断碣觅秦封。晴连海色三千岛，胜绝天门第一峰。目极甘泉亭畔路，西风几度寺前钟。
昆明泛舟宿太华山缥缈楼
作者：王士性
朝代：明
体裁：七言律诗

登山临水为谁留，蓼白蘋青起暮愁。万顷涛声行木末，千寻岳色倚池头。石鲸不见秋风动，金马来追夜月游。何限乾坤萧瑟意，依然缥缈一飞楼。
游桃源
作者：王士性
朝代：明
体裁：古风

刘阮相将出洞天，洞门转盼埋苍烟。花开花落谁为主，寥落壶天几岁年。我亦天台采芝客，来往青山访陈迹。万树夭桃隔綵霞，髣髴仙娥落空碧。记得迷津采药郎，桃花流水偶相望。隐隐胡麻来石髓，双双玉女下天香。云鬟翠黛流苏帐，伉俪不殊人世状。仙家鸡犬日日增，七日沧桑何漭荡。尘心忽自忆人间，一别仙源遂不还。白日苍苍翳旧路，琼楼玉宇掩重关。狐兔为家莽荆棘，烟雾茫茫招不得。凿石诛茆发隐沦，我与山川生气色。古陌无津不计春，敢希邂逅望仙尘。但将指点渔郎道，勿被桃源解笑人。
游金山
作者：王士性
朝代：明
体裁：古风

金山一拳石，杳然天宇涵。朱甍连万瓦，梵宇俯澄湍。海月开夕霁，天风散朝岚。长江咫尺地，天舆隔东南。水府淼莫测，骊颔谁许探。若为拾金人，骤至启石函。卜筑嵌空窦，犹然坐瞿昙。回首挹浮图，贝叶声喃喃。真境不再得，何时早投簪。回光坐水观，弥勒好同龛。
点苍山歌
作者：王士性
朝代：明
体裁：古风

点苍山高高蹑空，连峰十九如挂弓。峰峰流泉落涧底，下浸榆叶函山东。高山积雪照人眼，六月吹堕随罡风。寒光飞翠迸马首，太阴灏气摩苍穹。我闻点苍有奇石，胡自山苍石还白。岂是阴崖太古雪，化作瑶华点空碧。玉宇璚楼亘终古，影落榆河惊水府。骊龙弄珠蛟起舞，吐炬燃天作风雨。洪涛不没大鹳洲，瞥然大地如欲浮。四时变态更谲幻，深山巨泽良悠悠。我欲乘风御列缺，排云直踏中峰裂。珊瑚出水月未高，倦来且嚼山头雪。
登岱·其一
作者：王士性
朝代：明
体裁：七言律诗

仙人挟博泰山隅，授我真形五岳图。大谷风生岩壑动，平原势压海天孤。骊珠未晓光先吐，灏气才临雨欲俱。遥指齐州烟九点，不知身世在虚无。
登岱·其二
作者：王士性
朝代：明
体裁：七言律诗

断碑空锁旧宫扉，七十馀君事总非。匣里已无金策在，封中岂有白云飞。青连齐鲁岚烟净，蜃作楼台海日晖。俛仰置身轻一羽，天风飒飒引征衣。
登岱宗观海行
作者：王士性
朝代：明
体裁：乐府曲辞

泰岱山头一片石，影落沧溟浸空碧。鸟道扪星十八盘，峭壁回飙四万尺。鸡鸣赤日升扶桑，日观峰高海水黄。徂徕梁父倒地伏，咫尺颢气摩穹苍。金书玉匣秋烟里，七十二君呼不起。长剑峨冠跨赤螭，梁园之客石城子。振衣绝顶须眉开，吴越周秦何壮哉。把酒问天天不语，罡风飒飒天门回。乘风独噀去东极，化作蜃市成楼台。老蛟奔走骊龙怒，珠光吐射三峰摧。夫君挥手招八表，明月转向青天来。蓬瀛明灭不可睹，恍惚似欲扬尘埃。五松亭亭还旧垒，白云封中年代改。欲刬悬崖纪姓名，恐妒山灵泣真宰。君不见秦碑昔已断，汉策今安在。莫凭寥廓驾鼋鼍，但指阳乌即东海。
白岳东天门
作者：王士性
朝代：明
体裁：古风

东南有名岳，沿流探其胜。丹崖挹晓氛，紫霞落飞磴。海天一望平，松涛逗清听。行行上天门，一窦开石径。忽然见楼台，金碧相纬经。楼高不知暑，云归常昼暝。缥缈楼中人，焚香击清磬。諵諵读黄老，适与雅意称。
盖竹歌
作者：王士性
朝代：明
体裁：古风

君不见，宇内洞天三十六，元都仙伯纷相逐。乾坤溟涬初判时，巨灵攫取私南服。玉笥委羽不足奇，亦有盖竹台南岿。香炉峰高元鹤舞，天门路狭罡风吹。洞天日月无终始，谁其治之商丘子。忽闻大块飞劫灰，谪向人间作仙史。乞得天孙云锦章，来时狭之下大荒。宝光不减俗缘浅，一入长安鬓已苍。黄金台下春风改，沧桑几变仙长在。五斗何烦役世尘，扁舟却自还东海。乡里小儿誇锦衣，谁为我贵知者稀。胡麻可饭水可饮，白云洞里迟君归。我闻此洞多素书，葛洪谓是神仙居。他年若返云中驾，七夕相招幸待余。
石梁洞
作者：王士性
朝代：明
体裁：五言绝句

跨壑浑无地，凌虚别有天。谁能身似鹤，纵步入苍烟。
罗汉洞
作者：王士性
朝代：明
体裁：古风

大壑浑无底，青山到处逢。连冈抱曲涧，片片削芙蓉。月冷时窥虎，云深尚蛰龙。洞门落回飙，隔浦闻清钟。束炬达蓝渡，百里藏仙踪。欲问桃花津，仙源杳无从。惟馀涧下水，迟日照溶溶。
老僧岩
作者：王士性
朝代：明
体裁：五言绝句

苔衣深没胫，一定不知年。从君问息机，茫茫无始前。
赋得七星岩酬黄使君
作者：王士性
朝代：明
体裁：古风

天罡随地化为石，招摇夜浸寒潭碧。蛟龙抱珠窟底眠，惊起风雷撼广泽。划然鬼斧下天门，划碎群峰向空掷。岑嵚巧幻天琢成，洞中剩有神仙迹。石钟声度岭头云，玉壶冰结水中纹。鵁鶄属玉飞不下，款乃渔舟隔岸闻。夕阳返照暝烟上，天籁霄沉净紫氛。连山四垂波影倒，羽觞飞映晴川抱。舟行天上人镜中，依稀欲走山阴道。黄君岂是列星精，我欲与君挹取斗柄吞长鲸。醉踏冈峦作平地，手掬星光还太清。
丹灶苍烟
作者：王士昌
朝代：明
体裁：七言律诗

古洞逶迤宿野烟，丹炉火烬草芊芊。衣冠源里疑秦世，鸡犬云中忆汉年。月冷半阶元鹤瘦，春深千树绛桃然。大还欲问无生诀，谁信人间有谪仙。
乔公故址
作者：王士昌
朝代：明
体裁：七言律诗

冈回原隰满榛荆，抔土犹传太尉茔。铜雀暮云空锁恨，玉鱼当日岂埋名。悲风霸气馀华表，逝水军容想旆旌。不尽河山销歇事，行人谁指汉佳城。
九井西风
作者：王士昌
朝代：明
体裁：七言律诗

天劈苍崖九派通，从来此地驻游龙。奔流悬沫三千尺，灌木连云几万重。永夜商飙吹断壑，清秋潭影倒孤峰。为霖好待鞭霆发，梁父于今不议封。
分宜道中
作者：王士昌
朝代：明
体裁：七言绝句

野菊花黄枫叶丹，冲花日日据征鞍。担囊行旅休相讶，蛮尉于今属汉官。
吴塘晓渡
作者：王士昌
朝代：明
体裁：七言律诗

青山回合一溪分，春净平沙漾縠文。十里舟航争落日，半空楼殿倚晴云。凿陂未信输南饷，筑堰何缘驻北军。尘迹销亡流水尽，霜钟犹带夜潮闻。
天柱晴雪
作者：王士昌
朝代：明
体裁：七言律诗

高标独立皖峰西，瘗秩尊称五岳齐。栋宇直堪扶绛阙，星河长自傍丹梯。飞来雪色晴犹凛，望入云根迥不迷。鹤背清商吹未彻，天书早晚下金泥。
山谷流泉
作者：王士昌
朝代：明
体裁：七言律诗

佛屋缘崖结构成，寒泉流到寺门清。霜痕晓结玻璃净，石乳秋悬佩玉鸣。丹鹤惊飞开士锡，钵龙稳浴化王城。金茎霁汉空翘首，摇落文园病马卿。
武陵县
作者：王士昌
朝代：明
体裁：五言律诗

武陵城北道，十里接平畴。沙际馀寒敛，湖阴积气浮。丛篁编作户，独木剡为舟。指点仙源近，清溪分外幽。
江天阁
作者：王士昌
朝代：明
体裁：七言律诗

出郭招邀散客愁，东山得共谢公游。窗间五岭排云峙，杯底双江抱月流。地隔龙沙围作障，天空蜃气结为楼。乘閒每挟飞仙侣，清浅何须问十洲。
石牛古洞
作者：王士昌
朝代：明
体裁：七言律诗

岩扉烟霁水潺潺，化石云眠草木间。叩角南山歌莫放，遗书函谷驭难攀。金轮隐见前朝寺，玉沼清新过客颜。但使会心劳应接，松阴溪暝不知还。
舒台夜月
作者：王士昌
朝代：明
体裁：七言律诗

平台缥缈瞰城闉，封土当年迹未陈。云净亭皋连北渚，天空砧杵动西邻。平轮素影飘金粟，万里寒光到白蘋。独据胡床清坐啸，南楼幽兴岂沉沦。
诗崖漱玉
作者：王士昌
朝代：明
体裁：七言律诗

秋尽看山处处宜，平生婚嫁了无期。镌题尽日穷孤屿，封禅何年有断碑。岁久莓苔湮姓字，夜深风雨斗神奇。薜萝予未忘初服，分付山灵檄谩移。
酒岛流霞
作者：王士昌
朝代：明
体裁：七言律诗

日气蒸林花气香，清樽林麓坐徜徉。漱流云午川容澹，藉草烟和石发长。晋代兰亭唯曲水，习家池馆即高阳。疏庸转畏时名在，不道当歌醒更狂。
苟夫人墓
作者：王士衡
朝代：明

胜代凌凌数尺坟，乡人过者亦知尊。祭田喋喋多何在，塳户看看一尚存。南海族惟吝展墓，西州甥不避由门。可怜世事殊非古，独对青山望白云。
谒陈白沙先生
作者：王士衡
朝代：明

二十馀龄入帝京，何人海内最知名。三千首上追风雅，五百年来见老成。岭海烟波生肺腑，关闽风月在窗棂。自从别却金台后，夜夜天南看德星。
蝶恋花·偕董舒二太守游赤壁
作者：王士贞
朝代：明
体裁：词

日浸江波波没柳。赤壁人家，白蘋横渡口。偷闲载酒邀朋旧。白鸟几声山影瘦。万眼争看三郡守。缓棹欢歌，惹薰风两袖。须信颠连到处有。策勋各展经纶手。
上元夜帝御龙舟观鳌山恭述
作者：王士骐
朝代：明

紫禁鳌山结翠斿，升平故事雅宜修。春回九陌风仍暖，月出千门雾乍收。烟火楼台疑化国，高明世界正宸游。何人不傍宫墙听，天乐泠泠在御舟。
上张灯后苑以麦灯居中吾州所产也
作者：王士骐
朝代：明

江南五月麦初黄，野老殷勤进上方。织就丝丝冰比洁，镂成叶叶玉分光。谁高市上千金价，不比宫中七宝装。闻道圣人昭俭德，莹然一盏照中央。
樱桃
作者：王士骐
朝代：明

小鸟枝头啄欲残，美人珍惜捲帘看。霞烘的的珊瑚碎，露洗垂垂琥珀寒。素面相逢浑似醉，朱唇半吐欲成丹。若教纤手和烟折，也胜官家赤玉盘。
藤
作者：王士骐
朝代：明

手种藤花大可围，暮春小圃亦芳菲。黄鹂隐叶惟闻啭，紫蝶寻春不辨飞。满架迎风光眩眼，缘溪著雨碧侵衣。漫道破除情事尽，长条柔蔓转依依。
赠冯慕冈二首（冯时在诏狱）
作者：王士骐
朝代：明

伏枕高斋有所思，诸贤莫讶拜恩迟。圣躬不豫仓皇日，正是累臣请代时。尚书悬像拜中丞，仆仆生前岂为名。近见山西曹给事，爱君仿佛似文成。
赠冯慕冈二首（冯时在诏狱）·其一
作者：王士骐
朝代：明

伏枕高斋有所思，诸贤莫讶拜恩迟。圣躬不豫仓皇日，正是累臣请代时。
赠冯慕冈二首（冯时在诏狱）·其二
作者：王士骐
朝代：明

尚书悬像拜中丞，仆仆生前岂为名。近见山西曹给事，爱君仿佛似文成。
赠别
作者：王士骐
朝代：明
体裁：七言绝句

东风吹柳柳成丝，细雨酿花花满枝。可惜春光正骀荡，相逢恰是别离时。
送顾太史册封朝鲜·其一
作者：王士骐
朝代：明
体裁：七言绝句

葱秀山头晓色鲜，月明茅屋汉江船。登临纵发挥毫兴，莫许陪臣有和篇。
送顾太史册封朝鲜·其二
作者：王士骐
朝代：明
体裁：七言绝句

彻天火树照边陲，软绣肩舆坐自移。到日定知春麦秀，请看箕子庙前碑。
题秋海棠
作者：王士骐
朝代：明

是花偏灼灼，开处几丛丛。弱质不禁露，幽怀欲诉风。空庭聊取媚，傍石若为容。黄菊纷相应，餐英未许同。
烈妇行
作者：王士龙
朝代：明

公无渡河，岸南岸北皆风波。夫君胡为急梭梭，沉舟灭项将奈何。于归感君情义多，捐生从君殡山阿，纲常千载山嵯峨。妾心铁石应不磨，毋使涕泪空滂沱。
钱塘怀古题仙源云仍家谱
作者：王复
朝代：明
体裁：七言律诗

函封仙谱慨前朝，派接天潢世胄遥。九庙已迷梁苑雪，诸陵空倚浙江潮。山中父老今何在，海上王孙不可招。掩卷共君悲丧乱，天涯风雨客魂销。
崆峒联句
作者：王大用
朝代：明
体裁：五言排律

偶维王子棹，因作广城游。洞自寰中胜，山疑岛上浮。混茫何世界，开凿几春秋。阴壑通鲛室，阳河接蜃楼。奇形生玉垒，仙乐奏浮丘。乳喷千年雪，泉飞万仞流。凭虚探险峻，窥奥及深幽。风磴羊肠绕，云衣石角钩。行寻黄石去，应为紫芝留。商岭尊园绮，天台觅阮刘。风流惭白马，气色望青牛。杖策云峰麓，扪萝日观头。千觞倾北海，一榻下南舟。自起投车辖，高吟送海筹。世人俱扰扰，吾党自悠悠。未洽高阳兴，相传郑子邮。黄金成大业，紫气照沧洲。醉舞翻长袖，狂歌杂短讴。凉风催鹢首，落日拥骅骝。磨石还题句，千秋倘见求。
游武夷
作者：王大用
朝代：明
体裁：七言绝句

控鹤仙人渺何许，幔亭采幄重堪怜。溪流九曲依然在，三十六峰淩紫烟。
前面笔峰
作者：王大谟
朝代：明

嶂南参列突奇峰，对待由来奠化工。虹见却疑丹管架，雾飞偏似墨花溶。连翩云影联花鸟，错落星辉挂烛栊。倍信两仪多间气，三眉仿佛画图中。
右弼武功
作者：王大谟
朝代：明

舆志称雄推广武，武功虎踞右西宁。日含叠嶂披鳞甲，风鼓乔林振哨铃。列戟峰前归操纵，投鞭泉下任调停。兵威赖有山陵赫，指日淩烟勒碑铭。
后枕玉屏
作者：王大谟
朝代：明

千亿年前原地设，宁城创造自天成。金鳌特起悬入顶，玉叠飞来镇玉屏。恬目山天烟带雨，开襟□□锦拖旌。乾坤橐钥钟灵脉，世代人民聚德星。
左辅文德
作者：王大谟
朝代：明

天地何心分布置，龙蟠文水耸文踪。护屏端拱舒长揖，缩嶂将来敛逊容。势接崔巍征德厚，望回华表挹文崇。古云人杰完光岳，参运弘开跨粤东。
上周二鲁
作者：王天性
朝代：明

波光万顷凤城东，射鸭堂开思不穷。粤国得瞻山斗近，燕都应叹廊庙空。鲛人杼轴鸣秋月，蜃气楼台散晓风。水产金砂何足异，更看双鶒下滩中。岂期日暮见英雄，倾盖论交意气中。我有蓬心难用瓠，君乘云翰欲凌空。元戎不厌花溪老，刺史曾知栗里翁。扁赠褒章华衮重，白头端不叹途穷。
上周二鲁·其一
作者：王天性
朝代：明

波光万顷凤城东，射鸭堂开思不穷。粤国得瞻山斗近，燕都应叹廊庙空。鲛人杼轴鸣秋月，蜃气楼台散晓风。水产金砂何足异，更看双鶒下滩中。
上周二鲁·其二
作者：王天性
朝代：明

岂期日暮见英雄，倾盖论交意气中。我有蓬心难用瓠，君乘云翰欲凌空。元戎不厌花溪老，刺史曾知栗里翁。扁赠褒章华衮重，白头端不叹途穷。
为三闾解嘲
作者：王天性
朝代：明

长沙有祭左徒悲，言是蛟龙窃所遗。试问向人求饱日，何如违众独醒时。黍筒五色丝空系，鱼腹千年魂岂知。自是楚人多好事，流传野语至今疑。
久雨有怀林澄川刺史
作者：王天性
朝代：明

柴门雨锁断人来，离思当春未易裁。且向花间频买醉，敢从世上更论才。雪舟尚阻高人兴，笼鹤空望处士开。梦想暗香疏影句，西湖为寄一枝梅。
九日偶成似冲默
作者：王天性
朝代：明

重阳人共醉，独覆掌中杯。黄菊纷堪采，白衣故不来。风高愁落帽，日暮倦登台。心赏随年薄，何时笑口开。
二鲁有漳江水急布帆飞诗扁见赠次韵酬之
作者：王天性
朝代：明

傍舍江鸥故不飞，自怜弛担早忘机。三朝事业双蓬鬓，百岁生涯一钓矶。白日易过尘债迫，青山难买道心违。忽吟寄我漳江句，千仞冈头好振衣。
今予
作者：王天性
朝代：明

今予谢尘网，养真返茅堂。不复梦周孔，且学老与庄。放荡礼法外，逍遥无何乡。白眼看世上，俗夫尽茫茫。日从方外侣，不冠复不裳。手持桃竹杖，出郭相扶将。兴来藉草坐，有酒聊共尝。平生恶拘检，醉后益猖狂。杯行失次第，语乱不成章。且不知有我，况彼俗之常。有客过我庐，云我太乖方。处世岂无术，恭卑德之光。更闻大圣教，傲惰为不祥。傲惰非我敢，恭卑非我长。支离逃天刑，庶以乐无疆。
代和小洲客邸书怀
作者：王天性
朝代：明

家家井灶没秋蓬，处处郊原带夕烽。岁岁徵兵成浪费，番番报捷只弥缝。公来寇退初欢足，寇退公归转恨重。别酒一樽愁夜短，可咛缓叩五更钟。
先潦后旱
作者：王天性
朝代：明

四月五月雨不晴，六月七月断雨声。暵霪二沴更衰旺，禾黍千畦半死生。野老哀哀如有诉，皇天漠漠总无情。又闻簿吏朱书票，催促钱粮并限征。
冬孟遣兴兼忆南岩旧游奉酬冲默道人秋日寄怀之作
作者：王天性
朝代：明

海天那得山阴雪，访戴何时乘兴来。两地长乖双剑合，百年几共一樽开。曾怜庾老南楼月，忽睹何郎东阁梅。抚景怀人更唱和，诗成刻烛让君材。
冬日即事
作者：王天性
朝代：明

南方本以炎方号，冬日不寒春月间。常见暄风翻舞蝶，时看暖日散游蜂。柳垂故叶仍存绿，桃剩残枝已著红。老体幸无冰雪苦，壶中馀沥任教空。
分书自序
作者：王天性
朝代：明

自是乾坤一腐儒，早年曾学佩铜符。梦中争鹿从伊巧，夜里辞金信我愚。却爱一官清似水，终令九子苦如荼。独馀架上书千卷，誇作槐翁燕翼图。
初入鲁境
作者：王天性
朝代：明

行行春半空，征旆复山东。柳作烟中态，桃仍雪里容。逢人多白眼，顾影恨颜红。鲁酒从来薄，聊斟慰路穷。
别后有怀冲默道人前韵
作者：王天性
朝代：明

强兴追群入市游，登桥更渡木兰舟。红尘纷逐多新贵，白首相怜只故侯。违尔鱼书怀北寄，恼人江水惯东流。情牵一片韩山月，魂梦长飞绕凤洲。
别左侯
作者：王天性
朝代：明

幽独抱戚戚，揽衣步修廊。朝暾隐崇垣，好鸟相鸣翔。有客过我庐，车马俨成装。问客逝安之，言将旋故疆。置酒与客别，笙歌发中堂。客怀惨无欢，杯举不尽觞。客胡不尽觞，世事总茫茫。铅刀竞一割，太阿匣中藏。宋人宝燕石，白璧委道傍。许身苟不亏，弃置讵庸伤。客其固明志，要归道所臧。闽道足山水，奇秀钟宁阳。归去卸尘缨，终日以徜徉。
别左小洲邑侯四首
作者：王天性
朝代：明

暮春江路雨霏霏，南浦桥边送客归。轻舸乘潮俄远去，荒城回首欲谁依。日昏古树群鸦集，风急长天独鹤飞。愿效河东权借寇，封章孰与叩彤闱。左侯去日日无光，百里山河景色凉。童叟群呼遮去马，图书数卷伴行囊。宁川自植陶潜菊，澄海谁培召伯棠。追数慈仁真种种，恨无迁笔续循良。宦途如海险难支，今日先生到岸时。涧石岩泉为伴侣，圃瓜篱菊与心期。雨深命酒看花槛，潮落呼童理钓丝。莫讶杨公遗计拙，只馀清白是裘箕。孟氏才雄时不遇，贾生志大命多违。莫随俗态分荣辱，要向真源究是非。官历崇阶今岂少，碑刊遗爱古来稀。宁阳归去非无味，千仞冈头好振衣。
别左小洲邑侯四首·其一
作者：王天性
朝代：明

暮春江路雨霏霏，南浦桥边送客归。轻舸乘潮俄远去，荒城回首欲谁依。日昏古树群鸦集，风急长天独鹤飞。愿效河东权借寇，封章孰与叩彤闱。
别左小洲邑侯四首·其三
作者：王天性
朝代：明

宦途如海险难支，今日先生到岸时。涧石岩泉为伴侣，圃瓜篱菊与心期。雨深命酒看花槛，潮落呼童理钓丝。莫讶杨公遗计拙，只馀清白是裘箕。
别左小洲邑侯四首·其二
作者：王天性
朝代：明

左侯去日日无光，百里山河景色凉。童叟群呼遮去马，图书数卷伴行囊。宁川自植陶潜菊，澄海谁培召伯棠。追数慈仁真种种，恨无迁笔续循良。
别左小洲邑侯四首·其四
作者：王天性
朝代：明

孟氏才雄时不遇，贾生志大命多违。莫随俗态分荣辱，要向真源究是非。官历崇阶今岂少，碑刊遗爱古来稀。宁阳归去非无味，千仞冈头好振衣。
午日书怀兼忆冲默道人
作者：王天性
朝代：明

泽畔行吟一老翁，又逢佳节是天中。空储医国三年艾，难进江心百鍊铜。射中粉团人斗巧，夺赢锦帜世争雄。道流回首湖山远，独对榴花一树红。
午日江饮观竞渡三首
作者：王天性
朝代：明

蚤入樊笼误自囚，云泉今遂五宜休。况逢蒲节潇湘景，且伴渔郎鼓枻游。一点孤忠日月光，千年馀韵蕙兰芳。临流欲问怀沙事，江水无情空断肠。竞渡流传故楚风，哀歌互答吊孤忠。野人不是长沙客，且爱榴花映酒红。
午日江饮观竞渡三首·其一
作者：王天性
朝代：明

蚤入樊笼误自囚，云泉今遂五宜休。况逢蒲节潇湘景，且伴渔郎鼓枻游。
午日江饮观竞渡三首·其三
作者：王天性
朝代：明

竞渡流传故楚风，哀歌互答吊孤忠。野人不是长沙客，且爱榴花映酒红。
午日江饮观竞渡三首·其二
作者：王天性
朝代：明

一点孤忠日月光，千年馀韵蕙兰芳。临流欲问怀沙事，江水无情空断肠。
又九日二首
作者：王天性
朝代：明

重阳是处竞登临，结伴携壶上碧岑。人世良游堪俯仰，江山胜迹几浮沉。沾衣虚下齐侯泪，戏马空雄楚霸心。却爱东篱金色菊，清香不改古来今。佳节未回逐日赊，几逢秋色感年华。霜飞木落蝉声咽，风急天高雁影斜。破帽未应嫌白发，虚罍无那负黄花。纵无宋玉悲秋赋，还敢题糕浪自誇。
又九日二首·其一
作者：王天性
朝代：明

重阳是处竞登临，结伴携壶上碧岑。人世良游堪俯仰，江山胜迹几浮沉。沾衣虚下齐侯泪，戏马空雄楚霸心。却爱东篱金色菊，清香不改古来今。
又九日二首·其二
作者：王天性
朝代：明

佳节未回逐日赊，几逢秋色感年华。霜飞木落蝉声咽，风急天高雁影斜。破帽未应嫌白发，虚罍无那负黄花。纵无宋玉悲秋赋，还敢题糕浪自誇。
又怀王蒙川刺史
作者：王天性
朝代：明
体裁：七言律诗

小园红绿欲平分，雨隙冲泥入蝶群。恐损落花嗔扫石，为怜啼鸟促开樽。知予老态同摩诘，爱尔风流似右军。修禊数来无几日，还思藉草更论文。
又怀王蒙川刺史
作者：王天性
朝代：明

小园红绿欲平分，雨隙冲泥入蝶群。恐损落花嗔扫石，为怜啼鸟促开樽。知予老态同摩诘，爱尔风流似右军。修褉数来无几日，还思藉草更论文。
又怀章少峰别驾
作者：王天性
朝代：明

天漏畴能起女娲，一春佳兴雨中赊。愁来故饮难醒酒，老去偏怜欲落花。柱史岩无青鸟至，侍郎山有白云遮。文园尚觅长生药，海上仙人枣似瓜。
和小洲舟次
作者：王天性
朝代：明

飞花啼鸟满山城，嗟尔穷途此日行。松径鹤猿频入梦，瘴江烟雨若为情。天光笼水浮官舫，海色生风送客程。千里故人明月夜，应同离绪叹分萍。
和徐北溪
作者：王天性
朝代：明

伏枕沙村百兴赊，更逢秋色思无涯。风悲平楚时时籁，日散遥山片片霞。正羡高空抟羽翮，翻伤重露折蒹葭。多君赠我相思句，矫首鳣堂苜蓿花。
和抵澄二首
作者：王天性
朝代：明

何事天孙懒弄梭，孤臣有感鬓双皤。心悬日下黄金阙，梦断风前白玉珂。香幕未嫌连蜃气，仙槎犹喜近天河。浮云世故那能料，肯向樽前学怨歌。千载高人际太平，铜章墨绶凤凰城。蛮乡何意来韩子，宣室几时召贾生。海月偏凉宜载酒，粤山多秀好题名。看君身在虚舟上，任挂风帆驾浪行。
和抵澄二首·其一
作者：王天性
朝代：明

何事天孙懒弄梭，孤臣有感鬓双皤。心悬日下黄金阙，梦断风前白玉珂。香幕未嫌连蜃气，仙槎犹喜近天河。浮云世故那能料，肯向樽前学怨歌。
和抵澄二首·其二
作者：王天性
朝代：明

千载高人际太平，铜章墨绶凤凰城。蛮乡何意来韩子，宣室几时召贾生。海月偏凉宜载酒，粤山多秀好题名。看君身在虚舟上，任挂风帆驾浪行。
和李心斋司训双髻山诗
作者：王天性
朝代：明

何处佳人不解羞，巧妆双髻泛中流。并矜洛女凌波渡，竞学湘妃鼓瑟游。解佩有怀留子岛，拾芳长忆侍郎洲。鲛人虚赠鲛绡帕，欲赛云鬟故出头。
和林澄川吊湖山万冢五首
作者：王天性
朝代：明

松柏千林护垄冈，城西万骨向中藏。一朝吟吊湖山句，错认长平古战场。高搆花宫云与齐，魔今降未鬼悽悽。古人厌怪君如否，灌口萧条五石犀。欲将畏垒寄浮图，厌胜为题众易呼。人施钱财鬼施室，问谁首义孔门徒。平地平天可细分，曹溪今有亚仙坟。西山夜夜啼千鬼，六祖堂中闻不闻。寄言众鬼且声吞，把当陵迁谷变论。那得如云冠盖祭，墨卿作些慰飘魂。
和林澄川吊湖山万冢五首·其一
作者：王天性
朝代：明

松柏千林护垄冈，城西万骨向中藏。一朝吟吊湖山句，错认长平古战场。
和林澄川吊湖山万冢五首·其三
作者：王天性
朝代：明

欲将畏垒寄浮图，厌胜为题众易呼。人施钱财鬼施室，问谁首义孔门徒。
和林澄川吊湖山万冢五首·其二
作者：王天性
朝代：明

高搆花宫云与齐，魔今降未鬼悽悽。古人厌怪君如否，灌口萧条五石犀。
和林澄川吊湖山万冢五首·其五
作者：王天性
朝代：明

寄言众鬼且声吞，把当陵迁谷变论。那得如云冠盖祭，墨卿作些慰飘魂。
和林澄川吊湖山万冢五首·其四
作者：王天性
朝代：明

平地平天可细分，曹溪今有亚仙坟。西山夜夜啼千鬼，六祖堂中闻不闻。
和顾伯龙邑侯九日感怀
作者：王天性
朝代：明

懒把茱萸插满头，年来萧索不堪秋。飞霜入鬓频临镜，落日惊心独倚楼。木叶已看辞干尽，菊花空自傍篱幽。柴门端望白衣使，一对青尊解暮愁。
咏书斋
作者：王天性
朝代：明

小院重瞻结搆新，僻居里外绝嚣尘。孤松欹户团青盖，远岫迎堂列翠屏。开径种花成胜地，呼朋对酒答良辰。浮云富贵非关我，甘做山林一散人。
咏怀二首
作者：王天性
朝代：明

归休海岸逐渔农，莫笑偷閒一老翁。贤圣美名终是幻，侯王贵骨总成空。风花雪月时难得，三万六千日易穷。且饮浊醪吟短句，醉来白眼倚高桐。老将残喘付皇天，摆落尘愁心自仙。不卜不巫仍不药，时行时坐复时眠。牛乎马也从他唤，人也鬼乎信我缘。何况悠悠身后事，可能一世计千年。
咏怀二首·其一
作者：王天性
朝代：明

归休海岸逐渔农，莫笑偷閒一老翁。贤圣美名终是幻，侯王贵骨总成空。风花雪月时难得，三万六千日易穷。且饮浊醪吟短句，醉来白眼倚高桐。
咏怀二首·其二
作者：王天性
朝代：明

老将残喘付皇天，摆落尘愁心自仙。不卜不巫仍不药，时行时坐复时眠。牛乎马也从他唤，人也鬼乎信我缘。何况悠悠身后事，可能一世计千年。
孟夏大埔令招饮印山口占代谢
作者：王天性
朝代：明

海国鲸鲵斗，言归未得归。飘零知我贱，雅致似君希。携客凌风磴，开樽俯钓矶。羁栖多乐事，忘却故山薇。
宋高宗
作者：王天性
朝代：明

一统山河九代传，忽惊卧榻半腥膻。忘雠忍受雠人役，弃国偷安国势偏。丹阙喜开歌舞地，青衣恨释犬羊天。总缘南渡无勾践，宗岳何惭种蠡贤。
寄云石山人
作者：王天性
朝代：明

自无匡世略，守拙混泥沙。云没君山径，蓬荒仲蔚家。学空忘委蜕，离垢想餐霞。欲访臞仙子，东西各海涯。
少沧至复有此赋
作者：王天性
朝代：明

山城过雨尚云垂，怜尔冲泥赴昔期。乍见故交方一笑，追论往事又增悲。兴来解道澄江句，坐久重围赌墅棋。回首不堪天地异，樽前莫惜酒频持。
忆少沧
作者：王天性
朝代：明

清晨坐起思纷纷，满径苍苔不出门。欲奏朱弦还复罢，萧萧风雨又黄昏。
怀默冲道人
作者：王天性
朝代：明

溪云飞黯黯，溪水流浩浩。极目川途迥，连天但芳草。彼美杳难期，愁来向谁道。岂无盈樽酒，聊以宽离抱。独酌不成欢，梦绕湖山岛。起立江村暮，惆怅莺花老。
感遇复佘灼斋
作者：王天性
朝代：明

设谷藏溪竞貌钦，太羹玄酒孰同襟。海风偏拂钩衣草，炎树多翻巧舌禽。香芷佩搴遵涧曲，美人歌赠隔江浔。天南萧瑟伤迟暮，谁与西归怀好音。
戒子
作者：王天性
朝代：明

新辟茅斋招塾宾，欲教尔辈作儒珍。耳闻诵读心忘老，钱买诗书食任贫。自谓已非前日子，谁知还是旧年人。身居几案心鸿鹄，空使而翁属望频。
所思
作者：王天性
朝代：明

老大逢秋其不堪，可人况复隔湘潭。思沾玉唾忘餐栉，欲问萍踪迷北南。目断峰遮过六六，肠回江曲倍三三。音书一纸凭青鸟，天畔殷勤为远探。
抱枕有怀正峰
作者：王天性
朝代：明

溪边午坐忽红沉，狎客沙鸥喜见寻。虚左车音消渴断，穷中草色著书深。诗催水部梅如雪，酒醉柴桑菊似金。却忆公门桃与李，春风拂拂总成林。
招少沧饮
作者：王天性
朝代：明

檐前白日易西斜，人世风流莫放赊。试问南朝朱雀燕，年来筑垒入谁家。
故人宅对月
作者：王天性
朝代：明

金樽开北海，华月吐东峰。魄到中天满，光分万里同。近人瑶佩湿，映酒玉杯空。窈窕今宵宴，明年何处逢。
新作凤凰台二首
作者：王天性
朝代：明

高台百尺压城隈，锁断江山势欲回。千蜃结成凌碧落，六鳌顶出近蓬莱。参差庐井三阳见，缥渺风烟十县开。胜概金陵那得擅，题诗愧乏谪仙才。暮鸦散尽海天秋，台上朝阳有凤游。翠壁作屏连北极，练江分带入东流。衣冠恍集金陵地，樯橹疑过白鹭洲。散发篷窗眠倒影，不妨身世在丹丘。
新作凤凰台二首·其一
作者：王天性
朝代：明

高台百尺压城隈，锁断江山势欲回。千蜃结成凌碧落，六鳌顶出近蓬莱。参差庐井三阳见，缥渺风烟十县开。胜概金陵那得擅，题诗愧乏谪仙才。
新作凤凰台二首·其二
作者：王天性
朝代：明

暮鸦散尽海天秋，台上朝阳有凤游。翠壁作屏连北极，练江分带入东流。衣冠恍集金陵地，樯橹疑过白鹭洲。散发篷窗眠倒影，不妨身世在丹丘。
族谱重修
作者：王天性
朝代：明

明明鼻祖肇基勤，蛰蛰云孙嗣世殷。水始一源千派别，木初同本万枝分。鸡如得食还呼类，鸟欲归巢必认群。要识诗歌行苇意，无将谱牒视虚文。
昔予
作者：王天性
朝代：明

昔予谈诗书，矢志在周行。日从白面生，相矜礼法场。言也准规圆，动兮模矩方。褒衣与博带，如生邹鲁乡。慨彼无怀氏，任真何太康。虞氏凿人心，仁义作纪纲。尼丘揭日月，名教昭天章。文物从此开，于今遂披倡。寻常闾巷内，冠佩亦琅琅。且如小交际，筐篚灿玄黄。投刺通名姓，果酒以相将。平交尽八拜，长揖谁数详。频来复频往，施报责相当。仪节稍疏旷，雷声笑为狂。予非不烦促，奈此俗之常。
春莫梦访冲默道人山房三首
作者：王天性
朝代：明

忆与君晤日，已过菊花节。思君今何时，复荒桃李月。林卧观物变，流光水东决。老去还几回，堪此隔年别。悠悠超世怀，独处谁共说。梦访白云居，清樽为余设。酒中无杂言，细讨卫生诀。寤叹仍沙村，虚灯照明灭。湖山多胜概，南岩云气深。我友此岩居，栽松已成阴。俯濯岩下流，仰奏岩中琴。焚香阅真诰，击节和鸣禽。悬知神虑淡，岂受名迹侵。余生未闻道，岁晚遇知音。欲叩达生旨，豁此烦促襟。春江浩难渡，空尔梦中寻。梦中亦何云，问我何不怿。人只百年身，能消几两屐。万物道为尊，朝闻死可夕。试观今传者，总非蝉冕客。人理坦易凭，神机纷难释。塞马不终亡，蕉鹿岂真获。再拜领教言，尘虑春水释。冥心与天游，归读羲皇易。
春莫梦访冲默道人山房三首·其一
作者：王天性
朝代：明

忆与君晤日，已过菊花节。思君今何时，复荒桃李月。林卧观物变，流光水东决。老去还几回，堪此隔年别。悠悠超世怀，独处谁共说。梦访白云居，清樽为余设。酒中无杂言，细讨卫生诀。寤叹仍沙村，虚灯照明灭。
春莫梦访冲默道人山房三首·其三
作者：王天性
朝代：明

梦中亦何云，问我何不怿。人只百年身，能消几两屐。万物道为尊，朝闻死可夕。试观今传者，总非蝉冕客。人理坦易凭，神机纷难释。塞马不终亡，蕉鹿岂真获。再拜领教言，尘虑春水释。冥心与天游，归读羲皇易。
春莫梦访冲默道人山房三首·其二
作者：王天性
朝代：明

湖山多胜概，南岩云气深。我友此岩居，栽松已成阴。俯濯岩下流，仰奏岩中琴。焚香阅真诰，击节和鸣禽。悬知神虑淡，岂受名迹侵。余生未闻道，岁晚遇知音。欲叩达生旨，豁此烦促襟。春江浩难渡，空尔梦中寻。
昨晴拟今早过少沧值雨如注遂止
作者：王天性
朝代：明

昨朝天际已轻霞，今雨倾盆溜岸沙。并坐林莺愁不语，袅枝墙杏湿偏斜。风湍转急宜收钓，世路难行且种瓜。剧欲寻君同一醉，蹇驴谁与借东家。
曙台惠诗久稽裁答漫成一首谢过
作者：王天性
朝代：明

老大头颅又一春，胸怀不似向来人。穷当彻骨非诗罪，事懒关心见性真。自分犁锄终岁月，多时卷帙闭埃尘。琼章未报君应识，只恐西家笑效颦。
月夜泛舟二首
作者：王天性
朝代：明

郎官湖里诗空在，赤壁舟中赋自传。今夜独馀江上月，向人能作故时圆。月到天心影满湍，盈盈万顷夜光寒。举杯邀月舟中醉，来去应同镜里看。
月夜泛舟二首·其一
作者：王天性
朝代：明

郎官湖里诗空在，赤壁舟中赋自传。今夜独馀江上月，向人能作故时圆。
月夜泛舟二首·其二
作者：王天性
朝代：明

月到天心影满湍，盈盈万顷夜光寒。举杯邀月舟中醉，来去应同镜里看。
有感
作者：王天性
朝代：明

唐虞嗟已远，道与运俱徂。游世黄金巧，论交白雪孤。老聃闻跨犊，宣父说乘桴。吾欲卜焉往，巫咸不可呼。
村居
作者：王天性
朝代：明

入市逢迎傲骨难，逃空放浪野情宽。午窗梦蝶云为榻，春涧饮牛竹作冠。浊酒无妨邀月饮，古琴未易向人弹。乾坤百态多新巧，白眼将来一幻看。
桃
作者：王天性
朝代：明

无数桃花烧晓风，生情妆点映帘栊。儿童莫把青春掷，一岁桃花不再红。
步冲默来韵
作者：王天性
朝代：明

皓魄中天白，凉光泛薜萝。花香牵逸兴，琴响间清歌。主进千觞寿，客忘两鬓皤。只愁罍瓮竭，不问夜如何。
步冲默道人来韵
作者：王天性
朝代：明

忆昔曾登君子堂，字看题壁步回廊。对花不省衰容丑，把酒宁知寒漏长。槛畔兰苕鸣翡翠，阶前梧竹集鸾凰。别来独立秋江上，一树芙蓉空自香。
海中八景 其一 三峰立笔
作者：王天性
朝代：明

顶插虚空吐锦霞，根盘大海走龙蛇。三峰灵气钟澄县，千古文明耀帝家。
海中八景 其七 泛渚鸥声
作者：王天性
朝代：明

海上风光鸥占多，烟涛万顷隔虞罗。旧游到处逢鱼叟，拍水长鸣和棹歌。
海中八景 其三 白雪飞涛
作者：王天性
朝代：明

怒涛飞雪欲翻空，想较胥江势更雄。海贾只愁风浪恶，那知天意曳华戎。
海中八景 其二 双髻凌波
作者：王天性
朝代：明

疑是皇英头上冠，漂流到海化巑岏。沉湘未闻当年事，且借南荒障倒澜。
海中八景 其五 鸣洋雷鼓
作者：王天性
朝代：明

底事怒如雷鼓鸣，颠狂横雨此先声。海滨人得知防避，始信阳侯故有情。
海中八景 其八 舣汀渔唱
作者：王天性
朝代：明

官廉徭省雨风调，一钓为生也自饶。欸乃归来汀月白，高歌几曲庆清朝。
海中八景 其六 破浪风帆
作者：王天性
朝代：明

贾船商艚万里通，乘风破浪似飞空。回头笑指楼船锁，袖手虚谈横海功。
海中八景 其四 红轮出浴
作者：王天性
朝代：明

海底金鸡唱夜阑，扶桑捧出一轮丹。朝朝不是咸池浴，那得常新万古看。
海中八景·三峰立笔
作者：王天性
朝代：明

顶插虚空吐锦霞，根盘大海走龙蛇。三峰灵气钟澄县，千古文明耀帝家。疑是皇英头上冠，漂流到海化巑岏。沉湘未闻当年事，且借南荒障倒澜。怒涛飞雪欲翻空，想较胥江势更雄。海贾只愁风浪恶，那知天意曳华戎。海底金鸡唱夜阑，扶桑捧出一轮丹。朝朝不是咸池浴，那得常新万古看。底事怒如雷鼓鸣，颠狂横雨此先声。海滨人得知防避，始信阳侯故有情。贾船商艚万里通，乘风破浪似飞空。回头笑指楼船锁，袖手虚谈横海功。海上风光鸥占多，烟涛万顷隔虞罗。旧游到处逢鱼叟，拍水长鸣和棹歌。官廉徭省雨风调，一钓为生也自饶。欸乃归来汀月白，高歌几曲庆清朝。
王全吾新架二石桥
作者：王天性
朝代：明

共道渴虹下饮泉，那知驱石渡三川。金堤横锁崖边路，玉甃直穿水底天。未许老翁来坠履，可容游客听啼鹃。风清月白琴声里，桥上行人桥下船。
破龙潭寺
作者：王天性
朝代：明

窈窕珠宫付劫灰，玲珑金刹杂苔莓。洞门烟冷龙何处，桧树风悲鹤不来。草满尽迷飞锡地，尘深难认译经台。空馀寺下寒潭水，怅望何僧更度杯。
示长孙二首
作者：王天性
朝代：明

学采芹香泮水春，无端喜色动亲邻。共言席上儒珍贵，不说儒冠能误人。客路悠悠日易昏，侁侁行子竞先奔。脂车秣马叮咛汝，万里长途初出门。
示长孙二首·其一
作者：王天性
朝代：明

学采芹香泮水春，无端喜色动亲邻。共言席上儒珍贵，不说儒冠能误人。
示长孙二首·其二
作者：王天性
朝代：明

客路悠悠日易昏，侁侁行子竞先奔。脂车秣马叮咛汝，万里长途初出门。
秋思
作者：王天性
朝代：明

井梧乍见几枝残，幽思重重独倚栏。牛斗高悬更漏永，霜风凄断月光寒。晓妆已怯罗衣薄，宵梦偏惊玉枕单。恨望佳期千里隔，芙蓉满眼对谁看。
结社陶情
作者：王天性
朝代：明

香山九老与齐肩，洛社耆英亦并贤。明世功成身蚤退，高人类聚乐无边。易穷三万六千日，难负风花雪月天。社里可能除酒禁，愿陪末席了馀年。
茅居
作者：王天性
朝代：明

舍比鲁山稍觉宽，幽偏堪我寄盘桓。池开碧鉴方三亩，竹引苍虬矗万竿。深课农耕供国税，稳收渔艇避风滩。更怜近海涛声壮，夏日能生枕簟寒。
莲
作者：王天性
朝代：明

芙渠何让美人妆，水面争燃入眼光。晚悟天机离色相，牵情端不为红香。
菊
作者：王天性
朝代：明

多少名花种玉栏，胭红粉碧望秋残。野亭篱下萧萧菊，独伴幽人保岁寒。
蔡井泉招饮
作者：王天性
朝代：明

杜甫朝回日典衣，由来诗客爱芳菲。一春好景留今夕，忍向樽前不醉归。
诞第九男戏笔
作者：王天性
朝代：明

拟待男婚毕，问寻山泽癯。岂知霜满鬓，还作蚌怀珠。啼搅通宵寐，抱烦终日劬。何时黄口哺，供养白头乌。
读二亲传
作者：王天性
朝代：明

痛思不孝负恩深，读罢传文泪满襟。官薄曾沾三釜禄，养贫为却四知金。鸾章无自承天宠，鹤发空劳教子心。此恨悠悠何处写，皋鱼终日泣风林。
谢少沧许见过不至
作者：王天性
朝代：明

别后音书各杳茫，归来两鬓亦应霜。未能叩马劳行李，先许抱琴过墅堂。门外落花频自扫，瓮头新醁拟同尝。怪缘底事无消息，烟瞑鸦栖又夕阳。
赠冲默道人
作者：王天性
朝代：明

湖山顶上跨牛游，湖里舷挝梦鹤舟。閒倒青樽酬岁月，醉张白眼看王侯。有诗不作今人语，得伴还多古道流。潇洒丰标劳北望，乱红如雨暗汀洲。
辛卯初诞
作者：王天性
朝代：明

正是木翁六六年，三朝幸作太平仙。浊醪粗饭供吾老，幻化尘生信彼天。怯冒风波游宦海，喜观孙子种书田。初筵具共宾朋醉，何羡金张珥汉蝉。
辛卯岁
作者：王天性
朝代：明

过了六旬又六春，未知还有几年身。酣歌且纵生前乐，衣食宁忧死后贫。长笑乾坤为逆旅，时招风月作良宾。露顶赤脚寒松下，真是明朝一散人。
辰日荷正峰李谕君赐贺赋谢二首
作者：王天性
朝代：明

流年七七忽蹉跎，来路悠悠信步过。那有梦魂悬魏阙，但将生事寄云萝。衰颜不解丹砂诀，老兴偏怜白雪歌。亲友谩劳难老祝，古仙今问有存么。对酒当歌兴未阑，怀人梦挂杏林端。春风桃李青毡暖，夜雨松萝白发寒。泣鬼诗篇容我和，哀时心事仗君看。只嗟踪迹云泥别，一水盈盈握手难。
辰日荷正峰李谕君赐贺赋谢二首·其一
作者：王天性
朝代：明

流年七七忽蹉跎，来路悠悠信步过。那有梦魂悬魏阙，但将生事寄云萝。衰颜不解丹砂诀，老兴偏怜白雪歌。亲友谩劳难老祝，古仙今问有存么。
辰日荷正峰李谕君赐贺赋谢二首·其二
作者：王天性
朝代：明

对酒当歌兴未阑，怀人梦挂杏林端。春风桃李青毡暖，夜雨松萝白发寒。泣鬼诗篇容我和，哀时心事仗君看。只嗟踪迹云泥别，一水盈盈握手难。
过谢少沧
作者：王天性
朝代：明

吾潮吾榜十三英，得意秋风并辔行。今日孤城凉雨夜，二人相对说平生。
送吴少府
作者：王天性
朝代：明

海风入树作秋声，愁里那堪更送行。红叶青山人已远，孤城寒月为谁明。
送邑宰升任
作者：王天性
朝代：明

油油南岭云，去作西江雨。怜彼雨中花，叹此云边树。五年孔迩恩，楚越隔烟雾。空暝鳄溪阴，凄凉莱岛暮。徒有河内心，天高不可吁。垂老托安邑，兼怀美无度。清风明月客，绿水青山路。欲持一樽酒，更唱阳关句。畴能补漏天，一水杳难渡。咫尺旷佳期，千里几时遇。
酬唐曙台秋日见寄
作者：王天性
朝代：明

长铗归来兴已慵，却依愚谷驻飞蓬。秋风落日催霜鬓，雨夜寒灯对壁虫。寂寞杨雄谁问字，咄嗟殷浩漫书空。烦君远念山中客，并局联篇恨莫同。
閒居有怀王廷评全吾
作者：王天性
朝代：明

澄海城东海水流，相思心共水悠悠。身居瀛岛八千里，梦入神京十二楼。日暮碧云空合散，天长青鸟漫沉浮。多情只有别时月，长挂莲峰照白头。
陆丞相墓诗
作者：王天性
朝代：明

只知蹈海毕臣忠，谁与招魂筑殡宫。英魄谅终依少帝，荒阡空自对孤峰。胡元闰运兴亡里，丞相高名宇宙中。我欲乘槎披宿草，烟涛满目思无穷。
饮少沧宅
作者：王天性
朝代：明

向来习懒经过少，此日寻君觉兴浓。已见肥鱼誇邴穴，更疑好酒买新丰。初晴小草和烟里，落日浮云感慨中。准拟登临陪谢傅，肯将衰鬓哭途穷。
龙潭寺新成复游二首
作者：王天性
朝代：明

梵宇新瞻金碧光，心依重此礼空王。曾参七偈耽玄教，欲扣诸天到上方。风里磬声传净界，雨中花气逼禅床。逢僧久话降龙事，不觉归鸦报夕阳。丹宫紫殿灿瑶图，寺号龙潭近海隅。潭月辉含金色相，龙珠光照法堂蒲。三千世界空中灭，亿万如来觉后无。老欲投禅求定慧，须从上乘觅真吾。
龙潭寺新成复游二首·其一
作者：王天性
朝代：明

梵宇新瞻金碧光，心依重此礼空王。曾参七偈耽玄教，欲扣诸天到上方。风里磬声传净界，雨中花气逼禅床。逢僧久话降龙事，不觉归鸦报夕阳。
龙潭寺新成复游二首·其二
作者：王天性
朝代：明

丹宫紫殿灿瑶图，寺号龙潭近海隅。潭月辉含金色相，龙珠光照法堂蒲。三千世界空中灭，亿万如来觉后无。老欲投禅求定慧，须从上乘觅真吾。
临安秋江静钓
作者：王奎
朝代：明
体裁：古风

长江西来几千里，白浪飞流拍天起。中有修鳞长比人，不入先生钓竿里。先生襟度足与娱，直钓在意不在鱼。要将清风荡星斗，不与怒涛同捲舒。昨夜一丝醮寒月，今夜一丝拂飞雪。举头傲睨天地裂，目光夜射蛟鼍窟。先生钓竿几许长，先生经纶千丈强。子陵桐江遇文叔，尚父渭水逢周昌。江山回首应非故，世事茫茫难缕数。赤壁天空雁不来，采石明月鲸已去。乾坤上下清绝尘，天横水白结冰银。先生有意投竿起，岁月无情那待人。
幽居
作者：王好问
朝代：明
体裁：古风

幽居少烦虑，爱此屋上山。嘉木荫芳池，流水常潺湲。东风弄晴和，好鸟鸣关关。触目若有得，抚景心自閒。窅哉广成子，望望不可攀。
春江曲
作者：王好问
朝代：明
体裁：乐府曲辞

东风度江城，四山漾新绿。江头荡舟人，载酒过江曲。少妇白苧歌，风吹断还续。春鸟似相依，双双沙上浴。
添声杨柳枝·寄远
作者：王好问
朝代：明

袅袅西风敛暝烟，日衔山。阴阴杨柳暗长川，水如天。一别玉京成远梦，几经年。锦鱼千里为谁传，思依然。
点绛唇·春愁
作者：王好问
朝代：明

九十春光，可怜长日空辜负。别离情绪，最怕黄昏雨。倚遍楼头，望断春归处。人无语，落花飞絮，又过秋千去。
百家岩遇雨
作者：王如坚
朝代：明
体裁：七言律诗

依微山径太行巅，绝壁濛空半有仙。白练漫飞悬百仞，丹崖梯转洞诸天。不妨鸣雨铿泉石，何事重云霭翠烟。玉女稠禅虚指点，攀泥醒酒傍台边。
题蓟州汤泉
作者：王妃
朝代：明

塞外风霜冻异常，水池何事旷如汤。溶溶一脉流今古，不为人间洗冷肠。
滆湖
作者：王子卿
朝代：明
体裁：五言律诗

秋湖开玉镜，远水带长虹。烟树千山合，松筠一径通。征帆悬落日，雁字急西风。笑杀云林客，翻将入画中。
逍遥乐
作者：王子敬
朝代：明
体裁：曲

编排篱落。辟地栽蔬，临池咏草。黄庭罢细和离骚。静向芸窗运兔毫。不强如另巍巍迈险淩高。丹霄搏凤，碧水屠龙，黑海连鳌。
崤陵风雨
作者：王子谦
朝代：明
体裁：古风

崤陵地险当要冲，势与剑阁遥争雄。五丁凿山运神力，古路曲折如游龙。东风吹云锁苍壁，一雨滂沱阻行客。风雨犹存旧日声，昔人避雨成空迹。山禽啼处坂转高，马蹄隐隐车劳劳。君行过此须努力，咫尺前途如矢直。
禹门积雪
作者：王子谦
朝代：明
体裁：古风

大河西来触禹门，洪涛千丈如云奔。天生砥柱屹然立，疏通古迹今犹存。飞廉一夕驱滕六，剪出琼花积空谷。谁移银海向人间，玉立冰山绚吟目。甘棠有客赋远游，沙边落日暂停舟。春雷咫尺惊潜蛰，行当努力争鳌头。
濯清亭
作者：王子鲁
朝代：明
体裁：古风

刘侯亭子连青冥，云来倏忽天瓢倾。苍龙捲海半空落，四檐瀑布生秋声。烦嚣洗涤毛骨爽，珠帘暮捲山光明。静轩题咏今不见，一区瓦砾苍苔生。
过漯河
作者：王子鲁
朝代：明
体裁：古风

吾闻东郡古漯源，千年故迹成桑田。白云飞来芦捲雪，黄叶乱下鸣残蝉。清风飒飒林筛响，雁行远送来天边。几番登眺发长恨，绵驹旧曲无人传。
郑桥
作者：王子鲁
朝代：明
体裁：古风

郑家桥下溪水流，桃花浪暖鲜鳞游。老翁掉船四五叶，鸣榔举网蒹葭秋。大鱼拨剌贮笭箵，紫菱绿荇堆船头。归来沽酒切新脍，高歌醉卧芦花洲。
马湾晓月
作者：王子鲁
朝代：明
体裁：七言绝句

古河一曲环爵堤，天光晃漾浮玻璃。渔翁待旦掉船去，白鸥飞过黄芦西。
风阻阳村
作者：王孙兰
朝代：明

咫尺津门近，寒风当昼号。众音在林越，小水亦波涛。沙际群鸥隐，云端一鹰高。停桡频怅望，无事转忉忉。
望子晋峰
作者：王孙昌
朝代：明
体裁：七言律诗

不二门开第一山，少阳东去水潺潺。峰悬五乳天中下，磴历千盘出世间。面壁空留石影在，吹笙不见鹤飞还。稔闻九顶莲花砦，白玉膏吞可驻颜。
十女墓
作者：王孜
朝代：明
体裁：古风

沔阳悍奴横鼠目，兵火中宵陷姑孰。葛家小妇丁家姊，芙蓉娇面烟尘扑。一女沉渊九女从，长河六月生悲风。蛟鱼七日不敢食，鬼神默护精灵忠。云涛拥起冰绡湿，骊珠无光野翁泣。屋头高冢对青山，落日行人看碑石。十女墓头千尺树，冷风撼叶敲窗户。孤灯夜雨伴红颜，冻死不剪他家布。
孝烈桥
作者：王孜
朝代：明
体裁：古风

淮贼舳舻蔽江浒，铜鼓如雷箭如雨。山川草木尽颠连，谁家裙钗心有主。帐前花枝漾蜂目，桥下春波照红玉。白头魂返豺虎口，翠翘影落鱼龙窟。露筋女祠曹娥碑，河流一带双清辉。
丙戌赴谪下雉过小金山谒苏祠与诸季言别
作者：王学曾
朝代：明

晚泊灵洲共举杯，探奇重上妙高台。且看往哲留青史，肯谓明时弃不才。棠棣风和增缱绻，庭萱日丽重徘徊。诘朝借问阳关路，来往逢人问折梅。
乙未冬珠江饯金持甫梁文灿友人北上
作者：王学曾
朝代：明

二妙冲寒棹北征，那堪江上别离情。幸逢圣主询民瘼，为报疮痍尚未平。天开孤岛屼中流，谁听明珠莫暗投。把酒别君君努力，江湖廊庙足深忧。
乙未冬珠江饯金持甫梁文灿友人北上·其一
作者：王学曾
朝代：明

二妙冲寒棹北征，那堪江上别离情。幸逢圣主询民瘼，为报疮痍尚未平。
乙未冬珠江饯金持甫梁文灿友人北上·其二
作者：王学曾
朝代：明

天开孤岛屼中流，谁听明珠莫暗投。把酒别君君努力，江湖廊庙足深忧。
云瀑亭
作者：王学曾
朝代：明

杰构临丹壑，飞轩策胜游。翠崖千仞碧，奇瀑一岩幽。芳径浮觞处，良朋笑咏俦。夕阳西岭没，榄胜尚淹留。
游西樵山
作者：王学曾
朝代：明

高秋结侣泛孤航，遥陟西樵共采芳。万仞丹梯云窦杳，千山红叶涧声长。凌霄老桂香初霭，待月天池夜未央。晨爽杖藜寻幻迹，朝晖倒影聚仙房。瑶台怪石峋嶙见，丹峤丛霞缥缈光。岩列九龙栖燕雀，天开云谷荫松篁。玉崖瀑落珠帘璨，石室云生古木苍。灶冷久湮仙子舄，砌阴空隐薜萝床。振衣攀蹑大科顶，把酒逍遥见日旁。奏技能令天一笑，凭虚何异鹤孤翔。层峦叠巘如群垤，赤县神州布八荒。错落锦岩烟淡荡，崚嶒虹洞翠飞扬。云泉不减风雷壮，曲沼频传主客觞。孤剑插天凌日月，石桥流水奏笙簧。坐来顿觉尘心静，歌罢宁知舞态狂。兴尽不妨归棹促，出山聊赋远游章。
一日怀抑之也抑之之赠既尝答以三诗意若有歉焉是以赋也
作者：王守仁
朝代：明

一日复一日，去子日以远。惠我金石言，沉郁未能展。人生各有际，道谊尤所眷。尝嗤儿女悲，忧来仍不免。缅怀沧洲期，聊以慰迟晚。迟晚不足叹，人命各有常。相去忽万里，河山郁苍苍。中夜不能寐，起视江月光。中情良自抑，美人难自忘。美人隔江水，彷佛若可睹。风吹蒹葭雪，飘荡知何处？美人有瑶瑟，清奏含太古。高楼明月夜，惆怅为谁鼓？
一日怀抑之也抑之之赠既尝答以三诗意若有歉焉是以赋也·其一
作者：王守仁
朝代：明

一日复一日，去子日以远。惠我金石言，沉郁未能展。人生各有际，道谊尤所眷。尝嗤儿女悲，忧来仍不免。缅怀沧洲期，聊以慰迟晚。
一日怀抑之也抑之之赠既尝答以三诗意若有歉焉是以赋也·其三
作者：王守仁
朝代：明

美人隔江水，彷佛若可睹。风吹蒹葭雪，飘荡知何处？美人有瑶瑟，清奏含太古。高楼明月夜，惆怅为谁鼓？
一日怀抑之也抑之之赠既尝答以三诗意若有歉焉是以赋也·其二
作者：王守仁
朝代：明

迟晚不足叹，人命各有常。相去忽万里，河山郁苍苍。中夜不能寐，起视江月光。中情良自抑，美人难自忘。
丁丑二月征漳寇进兵长汀道中有感
作者：王守仁
朝代：明

将略平生非所长，也提戎马入汀漳。数峰斜日旌旗远，一道春风鼓角扬。莫倚贰师能出塞，极知充国善平羌。疮痍到处曾无补，翻忆钟山旧草堂。
七盘
作者：王守仁
朝代：明

鸟道萦纡下七盘，古藤苍木峡声寒。境多奇绝非吾土，时可淹留是谪官。犹记边峰传羽檄，近闻苗俗化衣冠。投簪实有居夷志，垂白难承菽水欢。
三山晚眺
作者：王守仁
朝代：明
体裁：七言律诗

南望长沙杳霭中，鹅羊只在暮云东。天高双橹哀明月，江阔千帆舞逆风。花暗渐惊春事晚，水流应与客愁穷。北飞亦有衡阳雁，上苑封书未易通。
不寐
作者：王守仁
朝代：明

天寒岁云暮，冰雪关河迥。幽室魍魉生，不寐知夜永。惊风起林木，骤若波浪汹。我心良匪石，讵为戚欣动。滔滔眼前事，逝者去相踵。崖穷犹可陟，水深犹可泳。焉知非日月，胡为乱予衷？深谷自逶迤，烟霞日悠永。匡时在贤达，归哉盍耕垄。
与商贡士二首
作者：王守仁
朝代：明

见说浮山麓，深林绕石溪。何时拂衣去，三十六岩栖。见说浮山胜，心与浮山期。三十六岩内，为选一岩奇。
与商贡士二首·其一
作者：王守仁
朝代：明

见说浮山麓，深林绕石溪。何时拂衣去，三十六岩栖。
与商贡士二首·其二
作者：王守仁
朝代：明

见说浮山胜，心与浮山期。三十六岩内，为选一岩奇。
与徽州程华二子
作者：王守仁
朝代：明

句句糠秕字字陈，却于何处觅知新？紫阳山下多豪俊，应有吟风弄月人。
与沅陵郭掌教
作者：王守仁
朝代：明

记得春眠寺阁云，松林水鹤日为群。诸生问业冲星入，稚子拈香静夜焚。世事暗随江草换，道情曾许碧山闻。别来点瑟还谁鼓？怅望烟花此送君。
与郭子全
作者：王守仁
朝代：明

相别翻怜相见时，碧桃开尽桂花枝。光阴如许成虚掷，世故摧人总不知。云路不须朱绂去，归帆且得綵衣随。岚山风景濂溪近，此去还应自得师。
中秋
作者：王守仁
朝代：明

去年中秋阴复晴，今年中秋阴复阴。百年好景不多遇，况乃白发相侵寻。吾心自有光明月，千古团圆永无缺。山河大地拥清辉，赏心何必中秋节。
丰城阻风
作者：王守仁
朝代：明

北风休叹北船穷，此地曾经拜北风。勾践敢忘尝胆地？齐威长忆射钩功。桥边黄石机先授，海上陶朱意颇同。况是倚门衰白甚，岁寒茅屋万山中。
丰城阻风
作者：王守仁
朝代：明

北风休叹北船穷，此地曾经拜北风。句践敢忘尝胆地，齐威长忆射钩功。桥边黄石机先授，海上陶朱意颇同。况是倚门衰白甚，岁寒茅屋万山中。
九华山下夜泊
作者：王守仁
朝代：明

维舟谷口傍烟霏，共说前冈石径微。竹杖穿云寻寺去，藤匡采药带花归。诸生晚佩联芳杜，野老春霞缀衲衣。风咏不须沂水上，碧山明月更清辉。
九华山下柯秀才家
作者：王守仁
朝代：明

苍峰抱层嶂，翠瀑绕双溪。下有幽人宅，萝深客到迷。
书九江行台壁
作者：王守仁
朝代：明

九华真实是奇观，更是庐山亦耐看。幽胜未穷三日兴，风尘已觉再来难。眼馀五老晴光碧，衣染天池积翠寒。却怪寺僧能好事，直来城市索诗刊。
书庭蕉
作者：王守仁
朝代：明

檐前蕉叶绿成林，长夏全无暑气侵。但得雨声连夜静，不妨月色半床阴。新诗旧叶题将满，老芰疏梧根共深。莫笑郑人谈讼鹿，至今醒梦两难寻。
书庭蕉
作者：王守仁
朝代：明

檐前蕉叶绿成林，长夏全无暑气侵。但得雨声连夜静，何妨月色半床阴。新诗旧叶题将满，老芰疏桐恨转深。莫笑郑人谈讼鹿，至今醒梦两难寻。
书悟真篇答张太常二首
作者：王守仁
朝代：明

《悟真篇》是误真篇，三注由来一手笺。恨杀妖魔图利益，遂令迷妄竞流传。造端难免张平叔，首祸谁诬薛紫贤。直说与君惟个字，从头去看野狐禅。误真非是《悟真篇》，平叔当时已有言。只为世人多恋著，且从情欲起因缘。痴人前岂堪谈梦，真性中难更说玄。为问道人还具眼，试看何物是青天？
书悟真篇答张太常二首·其一
作者：王守仁
朝代：明

《悟真篇》是误真篇，三注由来一手笺。恨杀妖魔图利益，遂令迷妄竞流传。造端难免张平叔，首祸谁诬薛紫贤。直说与君惟个字，从头去看野狐禅。
书悟真篇答张太常二首·其二
作者：王守仁
朝代：明

误真非是《悟真篇》，平叔当时已有言。只为世人多恋著，且从情欲起因缘。痴人前岂堪谈梦，真性中难更说玄。为问道人还具眼，试看何物是青天？
书扇示正宪
作者：王守仁
朝代：明

汝自冬春来，颇解学文义。吾心岂不喜，顾此枝叶事。如树不植根，暂荣终必瘁。植根可如何，愿汝且立志。
书扇赠从吾
作者：王守仁
朝代：明

君家只在海西隈，日日寒潮去复回。莫遣扁舟成久别，炉峰秋月望君来。
书扇面寄馆宾
作者：王守仁
朝代：明

湖上群山落照晴，湖边万木起秋声。何年归去阳明洞，独棹扁舟鉴里行？
书杖锡寺
作者：王守仁
朝代：明

杖锡青冥端，涧壁环天险。垂岩下陡壑，涉水攀绝巘。溪深听喧瀑，路绝骇危栈。扪萝登峻极，披翳见平衍。僧逋寄孤衲，守废遗荒殿。伤兹穷僻墟，曾未诛求免。探幽冀累息，愤时翻意惨。拯援才已疏，栖迟心益眷。哀猿啸春嶂，悬灯宿西崦。诛茆竟何时，白云愧舒捲。
书梅竹小画
作者：王守仁
朝代：明

寒倚春霄苍玉杖，九华峰顶独归来。柯家草亭深云里，却有梅花傍竹开。
书汪进之太极岩二首
作者：王守仁
朝代：明

一窍谁将混沌开，千年样子道州来。须知太极元无极，始信心非明镜台。始信心非明镜台，须知明镜亦尘埃。人人有个圆圈在，莫向蒲团坐死灰。
书汪进之太极岩二首·其一
作者：王守仁
朝代：明

一窍谁将混沌开，千年样子道州来。须知太极元无极，始信心非明镜台。
书汪进之太极岩二首·其二
作者：王守仁
朝代：明

始信心非明镜台，须知明镜亦尘埃。人人有个圆圈在，莫向蒲团坐死灰。
书泉翁壁
作者：王守仁
朝代：明

我祖死国事，肇禋在增城。荒祠幸新复，适来奉初蒸。亦有兄弟好，念言思一寻。苍苍兼葭色，宛隔环瀛深。入门散图史，想见抱膝吟。贤郎敬父执，僮仆意相亲。病躯不遑宿，留诗慰慇勤。落落千百载，人生几知音？道通著形迹，期无负初心。
书草萍驿二首
作者：王守仁
朝代：明

一战功成未足奇，亲征消息尚堪危。边烽西北方传警，民力东南已尽疲。万里秋风嘶甲马，千山斜日度旌旗。小臣何尔驱驰急？欲请回銮罢六师。千里风尘一剑当，万山秋色送归航。堂垂双白虚频疏，门已三过有底忙。羽檄西来秋黯黯，关河北望夜苍苍。自嗟力尽螳螂臂，此日回天在庙堂。
书草萍驿二首·其一
作者：王守仁
朝代：明

一战功成未足奇，亲征消息尚堪危。边烽西北方传警，民力东南已尽疲。万里秋风嘶甲马，千山斜日度旌旗。小臣何尔驱驰急？欲请回銮罢六师。
书草萍驿（二首）
作者：王守仁
朝代：明
体裁：七言律诗

千里风尘一剑当，万山秋色送归航。堂垂双白虚频疏，门已三过有底忙。羽檄西来秋黯黯，关河北望夜苍苍。自嗟力尽螳螂臂，此日回天在庙堂。
于谦祠联
作者：王守仁
朝代：明
体裁：联

赤手挽银河，公自大名垂宇宙；青山埋白骨，我来何处吊英贤。
云谷寺法会应制
作者：王守仁
朝代：明

寒岩草木正严冬，一日春回雨露浓。安石故居遗雪竹，道林新塔倚云松。木鱼声断催朝饭，铜鼎香销起暮钟。千载奎文留秘藏，天光午夜照金容。
云门峰
作者：王守仁
朝代：明

云门出孤月，秋色坐苍涛。夜久群籁绝，独照宫锦袍。
云龙山放鹤亭
作者：王守仁
朝代：明
体裁：七言律诗

几度舟人指石冈，东西长是客途忙。百年风物初经眼，三月烟花正向阳。芒砀汉云春寂寞，黄楼楚调晚凄凉。惟馀放鹤亭前草，还与游人藉醉觞。
从海日公授徒资圣寺登杏花楼赋
作者：王守仁
朝代：明
体裁：七言律诗

东风日日杏花开，春雪多情故换胎。素质翻疑同苦李，淡妆新解学寒梅。心成铁石还谁赋，冻合青枝亦任猜。迷却晚来沽酒处，午桥真讶灞桥回。
借山亭
作者：王守仁
朝代：明

借山亭子近如何，乘兴时从梦里过。尚想清池环醉影，犹疑花径驻鸣珂。疏帘细雨灯前局，碧树凉风月下歌。传语诸公合频赏，休令岁月亦蹉跎。
僧斋
作者：王守仁
朝代：明

尽日僧斋不厌閒，独馀春睡得相关。檐前水涨遂无地，江外云晴忽有山。远客趁墟招渡急，舟人晒网得鱼还。也知世事终无补，亦复心存出处间。
元夕二首
作者：王守仁
朝代：明

故园今夕是元宵，独向蛮村坐寂寥。赖有遗经堪作伴，喜无车马过相邀。春还草阁梅先动，月满虚庭雪未消。堂上花灯诸弟集，重闱应念一身遥。去年今日卧燕台，铜鼓中宵隐地雷。月傍苑楼灯綵淡，风传阁道马蹄回。炎荒万里频回首，羌笛三更谩自哀。尚忆先朝多乐事，孝皇曾为两宫开。
元夕二首
作者：王守仁
朝代：明

故园今夕是元宵，独向蛮村坐寂寥。赖有遗经堪作伴，喜无车马过相邀。春还草阁梅先动，月满虚庭雪未消。堂上花灯诸第集，重闱应念一身遥。去年今日卧燕台，铜鼓中宵隐地雷。月傍苑楼灯影暗，风传阁道马蹄回。炎荒万里频回首，羌笛三更谩自哀。尚忆先朝多乐事，孝皇曾为两宫开。
元夕二首·其一
作者：王守仁
朝代：明

故园今夕是元宵，独向蛮村坐寂寥。赖有遗经堪作伴，喜无车马过相邀。春还草阁梅先动，月满虚庭雪未消。堂上花灯诸弟集，重闱应念一身遥。
元夕二首·其二
作者：王守仁
朝代：明

去年今日卧燕台，铜鼓中宵隐地雷。月傍苑楼灯綵淡，风传阁道马蹄回。炎荒万里频回首，羌笛三更谩自哀。尚忆先朝多乐事，孝皇曾为两宫开。
元夕木阁山火
作者：王守仁
朝代：明

荒村灯夕偶逢晴，野烧峰头处处明。内苑但知鳌作岭，九门空说火为城。天应为我开奇观，地有兹山不世情。却恐炎威被松柏，休教玉石遂同赪。
元夕雪用苏韵二首
作者：王守仁
朝代：明

林间暮雪定归鸦，山外铃声报使车。玉盏春光传柏叶，夜堂银烛乱檐花。萧条音信愁边雁，迢递关河梦里家。何日扁舟还旧隐，一蓑江上把鱼叉。寒威入夜益廉纤，酒瓮炉床亦戒严。久客渐怜衣有结，蛮居长叹食无盐。饥豺正尔群当路，冻雀从渠自宿檐。阴极阳回知不远，兰芽行见发春尖。
元夕雪用苏韵二首·其一
作者：王守仁
朝代：明

林间暮雪定归鸦，山外铃声报使车。玉盏春光传柏叶，夜堂银烛乱檐花。萧条音信愁边雁，迢递关河梦里家。何日扁舟还旧隐，一蓑江上把鱼叉。
元夕雪用苏韵二首·其二
作者：王守仁
朝代：明

寒威入夜益廉纤，酒瓮炉床亦戒严。久客渐怜衣有结，蛮居长叹食无盐。饥豺正尔群当路，冻雀从渠自宿檐。阴极阳回知不远，兰芽行见发春尖。
元日雾
作者：王守仁
朝代：明

元日昏昏雾塞空，出门咫尺误西东。人多失足投坑堑，我亦停车泣路穷。欲斩蚩尤开白日，还排阊阖拜重瞳。小臣漫有澄清志，安得扶摇万里风。
元月三首 其一 元日雾
作者：王守仁
朝代：明

元日昏昏雾塞空，出门咫尺误西东。人多失足投坑堑，我亦停车泣路穷。欲斩蚩尤开白日，还排阊阖拜重瞳。小臣谩有澄清志，安得扶摇万里风。
元月三首 其三 三日风
作者：王守仁
朝代：明

一雾二雨三日风，田家卜岁疑凶丰。我心惟愿兵甲解，天意岂必斯民穷。虎旅归思怀旧土，銮舆消息望还宫。春盘浊酒聊自慰，无使戚戚干吾衷。
元月三首 其二 二日雨
作者：王守仁
朝代：明
体裁：七言律诗

昨朝阴雾埋元日，向晓寒云迸雨声。莫道人为无感召，从来天意亦分明。安危他日须周勃，痛哭当年笑贾生。坐对残灯愁彻夜，静听晨鼓报新晴。
元月三首·元日雾
作者：王守仁
朝代：明

元日昏昏雾塞空，出门咫尺误西东。人多失足投坑堑，我亦停车泣路穷。欲斩蚩尤开白日，还排阊阖拜重瞳。小臣谩有澄清志，安得扶摇万里风。昨朝阴雾埋元日，向晓寒云迸雨声。莫道人为无感召，从来天意亦分明。安危他日须周勃，痛哭当年笑贾生。坐对残灯愁彻夜，静听晨鼓报新晴。一雾二雨三日风，田家卜岁疑凶丰。我心惟愿兵甲解，天意岂必斯民穷。虎旅归思怀旧土，銮舆消息望还宫。春盘浊酒聊自慰，无使戚戚干吾衷。
公馆午饭偶书
作者：王守仁
朝代：明

行台依独寺，僧屋自成邻。殿古凝残雪，墙低入早春。巷泥晴淖马，檐日暖堪人。雪散小岩碧，松梢挂月新。
六月五章
作者：王守仁
朝代：明

六月凄风，七月暑雨。倏雨倏寒，道修以阻。允允君子，迪尔寝兴。毋沾尔行，国步斯频。哀此下民，靡届靡极。不有老成，其何能国。吁嗟老成，独遗典刑。若屋之倾，尚支其楹。心之忧矣，言靡有所。如彼喑人，食荼与苦。依依长谷，言采其芝。人各有时，我归孔时。昔彼叔季，沉湎以逞。耄集以咨，我人自靖。允允君子，淑慎尔则。靡曰休止，民何于极。日月其逝，如彼沧浪。南北其望，如彼参商。允允君子，毋沾尔行。如日之升，以曷不光。
六月五章
作者：王守仁
朝代：明
体裁：四言诗

六月凄风，七月暑雨。倏雨倏寒，道修以阻。允允君子，迪尔寝兴。毋沾尔行，国步斯频。（一章）哀此下民，靡届靡极。不有老成，其何能国。吁嗟老成，独遗典刑。若屋之倾，尚支其楹。（二章）心之忧矣，言靡有所。如彼喑人，食荼与苦。依依长谷，言采其芝。人各有时，我归孔时。（三章）昔彼叔季，沉湎以逞。耄集以咨，我人自靖。允允君子，淑慎尔则。靡曰休止，民何于极。（四章）日月其逝，如彼沧浪。南北其望，如彼参商。允允君子，毋沾尔行。如日之升，以曷不光。（五章）
兴隆卫书壁
作者：王守仁
朝代：明

山城高下见楼台，野戍参差暮角催。贵竹路从峰顶入，夜郎人自日边来。莺花夹道惊春老，雉堞连云向晚开。尺素屡题还屡掷，衡南那有雁飞回？
兴隆卫书壁
作者：王守仁
朝代：明

山城高下见楼台，野戍参差暮角催。贵竹路从峰顶入，夜郎人自日边来。莺花夹道惊春老，雉堞连云向晚开。尺素屡题还屡掷，衡阳那有雁飞回。
再游延寿寺次旧韵
作者：王守仁
朝代：明

历历溪山记旧踪，寺僧遥住翠微重。扁舟曾泛桃花入，歧路心多草树封。谷口鸟声兼伐木，石门烟火出深松。年来百好俱衰薄，独有幽探兴尚浓。
再游浮峰次韵
作者：王守仁
朝代：明

廿载风尘始一回，登高心在力全衰。偶怀胜事乘春到，况有良朋自远来。还指松萝寻旧隐，拨开云石剪蒿莱。后期此别知何地？莫厌花前劝酒杯。
再经武云观书林玉玑道士壁
作者：王守仁
朝代：明

碧山道士曾相约，归路还来宿武云。月满仙台依鹤侣，书留苍壁看鹅群。春岩多雨林芳淡，暗水穿花石溜分。奔走连年家尚远，空馀魂梦到柴门。